Radioaktiewe verval is die proses waarmee 'n onstabiele atoomkern sy energie verloor deur straling in die vorm van partikels of elektromagnetiese golwe. Hierdie verval of energieverlies veroorsaak dat 'n atoom van een soort, die moedernuklied, omgeskakel word na 'n atoom van 'n ander soort, die dogternuklied. 'n Koolstof-14 atoom gee byvoorbeeld straling af om 'n stikstof-14 atoom te vorm. Op atoomvlak is hierdie 'n lukrake proses in die opsig dat dit onmoontlik is om te voorspel wanneer 'n spesifieke atoom sal verval, maar gegewe 'n groot aantal soortgelyke atome, is die gemiddelde vervaltempo wel voorspelbaar. Die SI-eenheid van radioaktiewe verval is die becquerel (Bq). Een Bq word gedefinieer as een transformasie per sekonde. Aangesien 'n monster met 'n redelike hoeveelheid radioaktiewe materiaal baie atome bevat, is 'n Bq 'n baie klein mate van aktiwiteit en word veelvoude soos TBq (terabecquerel) of GBq (gigabecquerel) dikwels gebruik. 'n Ander eenheid van radioaktiwiteit is die curie, Ci, wat oorspronklik gedefinieer is as die aktiwiteit van een gram suiwer radium, isotoop Ra-226.


Stephen Grover Cleveland (18 Maart 1837 – 24 Junie 1908) was die 22ste en 24ste President van die Verenigde State. Hy is die enigste persoon wat twee nie-agtereensvolgende termyne as president gedien het (van 1885–1889 en 1893–1897) en is gevolglik die enigste persoon wat twee keer getel moet word wanneer die aantal presidente bepaal word. Tydens sy tweede ampstermyn het Utah op 4 Januarie 1896 die 45ste deelstaat van die Verenigde State geword. HAT Taal-en-feitegids, Pearson, Desember 2013, ISBN 978-1-77578-243-8 Wikimedia Commons het meer media in die kategorie Grover Cleveland.


Tilburg is 'n stad en munisipaliteit in die Nederlandse provinsie Noord-Brabant, geleë tussen Breda en Eindhoven. Die munisipale gebied het sowat 208 000 inwoners (2012) en 'n oppervlakte van 89 km². Tilburg het 'n universiteit die Universiteit van Tilburg (UvT) of in Engels Tilburg University en 'n professionele sokkerspan, Willem II, wat in die Koning Willem II-stadion speel. (nl) Die amptelike webwerf van die munisipaliteit Hierdie artikel is ’n saadjie. Voel vry om Wikipedia te help deur dit uit te brei.


Nestorius (Grieks: Νεστόριος) of Nestor (381 – omstreeks 450) was ’n Siriese monnik wat van 428 tot 431 n.C. die patriarg van Konstantinopel was. Hy het gelowiges teengestaan wat Maria die Teotokos (moeder van God) genoem het. Hy het klem gelê op die skeiding van Jesus se menslike en goddelike kenmerke en geglo dat sy net die moeder van Jesus die mens kon wees. Nestorius het haar "Christotokos" genoem. Sy houding het die protes uitgelok van Cyrillus, die patriarg van Alexandrië, wat gemeen het Jesus se menslikheid is ondergeskik aan sy goddelikheid en dat daar nie ’n skerp onderskeid tussen die twee nature gemaak kan word nie. Die kwessie is in 430 voorgelê aan pous Celestinus I tydens ’n sinode in Rome en Nestorius is gevra om af te sien van sy stellings. Hy het geweier en het keiser Theodosius II gevra om ’n konferensie byeen te roep om die saak te besleg. Die Konsilie van Efese is in 431 gehou. Die konsilie het besluit dat die goddelike en menslike natuur van Jesus onskeidbaar was en dat Maria dus Gods Moeder genoem kon word.


Abu Musa Jabir Ibn Hayyan (Latyn: Geber) (721? Tus (Iran) – 815) Al-Kufa (nou: Irak)) word as die grootste alchemis van die Islamitiese wêreld beskou. Sy werk word selfs deur sommige as die begin van die chemie beskou, daar is egter ook geleerdes wie selfs oortuig is dat hy nooit bestaan het nie en dat agter sy naam 'n groep anonieme alchemiste skuil. Daar is meer as duisend geskrifte wat aan Jabir toegeskryf word, maar die meeste verraai dat hulle baie later geskryf is met terme wat uit 9de eeuse Grieks vertaal is of terme waarvan geleerdes vermoed dat hulle van die Isma’ili-sekte afkomstig is. Jabir se pa kom van Khorasan is in die ooste van Iran en was n Sji’a-aanhanger en 'n apteker. Hy ondersteun die magtige Abbasidiese dinastie. Jabir raak omtrent 750 bekend met die wisier van die Abbasidiese nadat hulle die mag gegryp en die kalifaat van die Omajjade oorgeneem het. Jabir kom hierdeur aan die hof van Haroen-al-rasjied. Die meeste boeke van Jabir betref die alchemie, maar daar is tekste oor vele ander onderwerpe soos medisyne wiskunde, magie, musiek en filosofie.


Maurits Cornelis Escher (Nederlands: [ˈmʌurɪts kɔrˈneːlɪs ˈɛʃər] luister (hulp·inligting); 17 Junie 1898 – 27 Maart 1972) was 'n Nederlandse grafiese kunstenaar wat wiskundig geïnspireerde houtsneewerk, steendrukplate en mezzotinte gemaak het. Maurits Cornelis Escher is op 17 Junie 1898 in Leeuwarden, Friesland, gebore. Hy was die jongste seun van die siviele ingenieur George Arnold Escher en sy tweede vrou, Sara Gleichman. "Mauk," soos Escher deur sy vriende en familie genoem is, was 'n sieklike kind, en is op sewe in 'n spesiale skool geplaas; hy graad twee gedruip. Alhoewel hy in teken uitgeblink het, was sy punte oor die algemeen swak. Van 1919 tot 1922 het Escher aan die Haarlem Skool vir Argitektuur- en Dekoratiewe kunste studeer en daar leer teken en houtsneewerk doen. Hy het vir 'n wyle argitektuur studeer, maar (deels as gevolg van 'n chroniese velinfeksie) 'n aantal vakke gedruip en na dekoratiewe kunste oorgeskakel waar hy onder die grafiese kunstenaar Samuel Jessurun de Mesquita studeer het. In 1922 het Escher deur Spanje gereis en by Madrid, Toledo, en Granada aangedoen.


Die Nearktiese gebied is een van die agt ekosones waarin die WWF die aarde se landoppervlak opdeel. Hierdie ekosone strek oor Groenland, Kanada, die Verenigde State (behalwe Hawaii en die suide van Florida) en dele van die noorde van Meksiko. Die Nearktiese gebied het baie ooreenkomste met die Palearktiese gebied. Hulle word nou deur die Beringstraat geskei, maar dit was 'n landbrug in die laaste ystyd. Daar is nogtans verskille in die fauna. Die perde het verdwyn uit die Nearktiese gebied, maar dit het byvoorbeeld Antilocapra americana, die Amerikaanse antilope en Ovis canadensis die Bighorn sheep. Animal Distribution, D.R. Khanna Discovery Publishing House, 2004 ISBN 8171417728, ISBN 9788171417728, bls. 215


Die 2010 Formule Een Britse Grand Prix is op 11 Julie 2010 op die Silverstone-renbaan in Silverstone, Brittanje gehou. Dit was die tiende wedren van die kampioenskapseisoen en is deur Mark Webber in sy Red Bull-Renault gewen. (nl) Liuzzi gestraf omdat hy Hulkenberg ophou


Die term Midsomerfees verwys na die feestelikhede wat orals in Europa, veral in die Nordiese lande (Denemarke, Finland, Noorweë en Swede), maar daarnaas ook in Estland, Letland en Litaue, Ierland, Cornwall, Frankryk, Italië, Malta, Portugal, Spanje, Kanada, die Verenigde State, Puerto Rico en selfs Brasilië, 'n land van die Suidelike Halfrond) op 24 Junie, die dag van die somer-sonstilstand in die Noordelike Halfrond, en op die voorafgaande aand plaasvind. In die Nordiese lande word die nagte tydens hierdie seisoen nouliks donker en staan derhalwe ook as "Wit Nagte" bekend. Die Europese Midsomerfees met sy feestelikhede en tradisies het sy oorsprong in die Voor-Christelike tydperk, maar het as fees ter ere van Sint Johannes die Doper later ook 'n oppervlakkige Christelike karakter gekry. Volgens die Juliaanse kalender het die somer-sonstilstand op 24 Junie plaasgevind - die datum waarop die kerk die fees van Johannes die Doper gevier het. Die sterrekundige somer-sonstilstand vind in Sentraal-Europa egter op 21 (in buitengewone gevalle op 20) Junie plaas, die langste dag van die jaar.


Die Ptolemeïese Ryk (Grieks: Πτολεμαϊκὴ βασιλεία, Ptolemaïkḕ Basileía) was ’n Hellenistiese koninkryk in Antieke Egipte. Dit is deur Ptolemeus I Soter gestig ná die dood van Alexander die Grote in 323 v.C., en het geëindig met die dood van Cleopatra VII en die Romeinse verowering van Egipte in 30 v.C. Die stigter van hierdie dinastie was Ptolemeus I Soter wat 'n generaal in Alexander die Grote se leër was en van hom die posisie van satraap (goewerneur) van die provinsie Egipte ontvang het, nadat Alexander se eerste satraap Kleomenes vanweë korrupsie afgesit, bereg en gedood is. Ná Alexander se dood het Ptolemeus aanvanklik die gesag van die regent Perdikkas in Babilon erken, maar in 321 v.C. het Ptolemeus Perdikkas se leër naby Memfis verslaan en het hy koning van 'n onafhanklike ryk geword. In 305 v.C. het Ptolemeus I Soter homself tot farao van Egipte verklaar en ’n magtige Hellenistiese dinastie gestig wat gestrek het van Suid-Sirië tot Cyrene in Libië, en suid tot by Nubië.


Die vaaldissel (Berkheya fruticosa (L.) Ehrh.) is 'n plant wat inheems aan die sukkulente Karoo van Namibië en Suid-Afrika is. Dit is 'n meerjarige meso-chamaefiet wat 15-25 cm hoog word. Dit het stekelrige blare en kry asterblomme wat donkergeel is. African Plant Database. "southernafricanplants.net" (in Engels). Geargiveer vanaf die oorspronklike op 15 April 2019. Wikimedia Commons het meer media in die kategorie Vaaldissel.


Die Bog van Benin of Baai van Benin is 'n baai langs die kus van Wes-Afrika in die noordweste van die Golf van Guinee, wat in die Atlantiese Oseaan lê. Dit strek van Kaap Three Points in Ghana in die weste tot aan die Nigerdelta in Nigerië in die ooste, waar die baai in die Golf van Bonny oorgaan. Daartussen lê die lande Togo en Benin. Die baai is bekend vir sy dreigende getye en was vir lank met die slawehandel verbind. Talle mense is in die tyd in die baai oorlede. Die oewers van die baai staan as die Goudkus en die Slawekus bekend. Hierdie artikel is ’n saadjie. Voel vry om Wikipedia te help deur dit uit te brei.


Hierdie is 'n lys van die mees algemene voorname in Ysland in 2012. Voorname is in Ysland, naas die patronyn, die belangrikste deel van ´n persoon se naam. Die volgende lys gee nie die mees gewilde babaname van die jaar weer nie, maar gee inligting oor die absolute aantal van persone met ´n spesifieke naam in Ysland. Die mees algemene manlike en vroulike voorname in Ysland in 2012: statice.is statice.is statice.is: Naamstatistieke


MS-DOS (Engels vir Microsoft Disk Operating System) was een van die eerste bedryfstelsels vir persoonlike rekenaars. Toe IBM sy IBM-PC ontwikkel het sou hulle aanvanklik hul eie bedryfstelsel geskryf het, terwyl die BASIC-interpreteerder deur Microsoft voorsien sou word. Toe hulle eie bedryfstelsel egter nie vlot nie, wend IBM hulself tot Microsoft en sluit 'n kontrak om die bedryfstelsel te ontwikkel. Bill Gates besluit om nie van nuuts af te begin nie, maar soek na 'n geskikte produk wat verder aangepas kan word. Microsoft koop uiteindelik QDOS (SPC se Quick and Dirty Operating System wat van CP/M afgelei is), waarvoor Microsoft 'n bedrag van 50 000 dollar betaal. Microsoft pas die bedryfstelsel volgens IBM se spesifikasies aan, waarna die produk deur IBM as PC-DOS verkoop word. In die kontrak met IBM staan egter dat Microsoft ook self die produk aan derde partye mag verkoop. Microsoft doen hierdie onder die naam MS-DOS. Toe PC-klone wat op die IBM-PC gebaseer is op die mark kom, word MS-DOS gou populêr en begin Bill Gates stadig maar seker om sy fortuin op te bou.


Darwinvinke (ook bekend as galápagosvinke) is ’n groep van sowat 15 spesies sangvoëls. Hulle is bekend vir hul groot verskeidenheid snawelvorms en -funksies. Hulle word dikwels as die subfamilie Geospizinae geklassifiseer, of as die tribus Geospizini. Hulle behoort tot die familie Thraupidae en is nie naby verwant aan die ware vinke nie. Hul naaste bekende verwant is die Suid-Amerikaanse Tiaris obscurus. Hulle is die eerste keer deur Charles Darwin op die Galápagos-eilande versamel tydens ’n besoek aan die gebied. Buiten die kokosvink, wat van Kokoseiland is, word die voëls net op die Galápagos-eilande aangetref. Die term "darwinvinke" is in 1936 die eerste keer deur die Engelse ornitoloog Percy Lowe gebruik, en in 1947 gewild gemaak deur die Britse bioloog David Lack in sy boek Darwin's Finches. Lack het sy ontleding gebaseer op ’n groot versameling museumvoorbeelde wat in 1905-'06 tydens die Galápagos-ekspedisie van die Kaliforniese Akademie van Wetenskappe versamel is. Die voëls se grootte wissel tussen 10 en 20 cm en hul gewig tussen 8 en 38 g. Die kleinstes is die bossangervinke en die grootste een die vetariese boomvink.


Seine-Saint-Denis is sedert 1968 'n département in Île-de-France, Frankryk, met ongeveer 1,592,663 inwoners. Die hoofstad (prefektuur) is Bobigny. Wikimedia Commons het meer media in die kategorie Seine-Saint-Denis. Hierdie artikel is ’n saadjie. Voel vry om Wikipedia te help deur dit uit te brei.


Die Hawaiiese gans (Branta sandvicensis), ook bekend onder sy plaaslike naam, Néné, is 'n gans wat slegs op die Hawaiise eilande Maui, Kauai en Hawaii voorkom. Die Hawaiiese gans het in die middel van die 20ste eeu byna uitgesterf: in 1950 was daar maar 'n geskatte 30-50 ganse in die hele wêreld. 'n Intensiewe broeiprogram het die voëls van uitwissing gered en, alhoewel bevolkings vandag geensins volop is nie, het navorsing in 2006 op meer as 1 600 individue gedui. Dit word deur die IUBN geklassifiseer as 'n kwesbare spesie. Die mannetjies- en wyfiegans het identiese veredosse: lig- en donkerbruin gestreepte lywe met 'n kenmerkende donker ring aan die ondernek. Die nek self is lig gekleurd, met 'n donker streep op die agternek wat van onder na bo loop tot by die kop. Die gesig is ook donker gekleurd. Hawaiiese ganse is baie astrant, veral teenoor mense. Hul dieet bestaan hoofsaaklik uit gras, saad en bessies, maar hulle sal ook die lêkorrels van hoenders en eende vreet. Die ganse broei tussen Mei en September.


Die rooiborsgans (Branta ruficollis) wat in die Arktiese gebiede van Europa broei en tydens die winter na Suidoos-Europa trek. Hulle word in Noord-Siberië en oostelike Roemenië aan die rand van die Swart See aangetref. Mannetjies en wyfies het 'n identiese veredos, met kenmerkende rooi bors, voornek en wange. Die res van die lyf is met swart of donkergrys en wit bande bedek. Rooiborsganse is 'n bedreigde spesie en die skaarste van al die Europese ganse. Hulle is ook die kleinste, met 'n maksimum massa van 1,6 kg. Rooiborsganse se dieet bestaan hoofsaaklik uit gras en graan. Hulle sal ook die lêkorrels van hoenders en eende vreet. Hierdie ganse broei tussen Oktober en Januarie. Hulle bou 'n nes op die grond, tussen plante en lang gras, wat dan met dons uitgevoer word. Die wyfie lê drie tot agt wit eiers met 'n groen skynsel, wat na 23 tot 25 dae uitbroei. Die kuikens is self na drie jaar broeigereed. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name BirdLife International (2006).


Die Ortodokse Kerk, amptelik die Ortodoks-Katolieke Kerk en algemeen bekend as die Oosters-Ortodokse Kerk, is die tweede grootste Christelike denominasie in die wêreld, met ’n geskatte 300 miljoen aanhangers hoofsaaklik in Belarus, Bulgarye, Siprus, Georgië, Griekeland, Masedonië, Moldowa, Montenegro, Roemenië, Rusland, Serwië en die Oekraïne, lande waarin die meeste Christene Oosters-Ortodoks is. Die Kerk beskou homself as die "Een, Heilige, Katolieke en Apostoliese Kerk" wat 2 000 jaar gelede deur Jesus Christus en sy dissipels gestig is. Die Ortodokse Kerk bestaan uit verskeie outokefale kerkliggame (elk met ’n eie hoof) wat geografies en nasionaal verskil, maar teologies ooreenstem. Elke outokefale liggaam, wat dikwels maar nie altyd nie tot ’n nasie beperk is, word gelei deur ’n sinode van biskoppe en is administratief selfregerend. Die Ortodokse Kerk kan sy ontwikkeling terugherlei deur die Bisantynse en die Romeinse Ryk na die vroegste kerk wat deur Paulus en die ander dissipels gestig is. Dit beoefen wat dit glo die oorspronklike, antieke tradisies is en glo in groei sonder verandering.


Oganesson (met die elementsimbool Og) is die naam vir die superswaarelement met die atoomgetal 118, tans die hoogste atoomgetal toegeken aan 'n element (kyk elemente wat in die 21ste eeu ontdek is). Dit het die tydelike IUPAC-naam "ununoctium" en elementsimbool "Uuo" gehad totdat dit op 28 November 2016 sy nuwe naam gekry het. Dit is genoem na die fisikus Yuri Oganessian, wat 'n belangrike rol gespeel het in die ontdekking van die swaarste elemente op die periodieke tabel. Oganesson deel waarskynlik eienskappe met ander elemente in sy groep, die edelgasse, en kom waarskynlik ooreen met radon in terme van chemiese eienskappe. Sommige navorsers verwys daarom daarna as eka-radon. Dit is waarskynlik die tweede radioaktiewe gasagtige element en die eerste standaard halfgeleidende gas. As kernonstabilitiet vanweë radioaktiwiteit weggelaat word, verwag wetenskaplikes oganesson is chemies baie meer reaktief as xenon of radon. Dit sou waarskynlik stabiele oksiede (OgO3, etc.) sowel as chloriede en fluoriede vorm. In 1999 het navorsers by die Lawrence Berkeley Nasionale Laboratorium die ontdekking van elemente 116 (Livermorium) en 118 in Physical Review Letters aangekondig.


Belgravia [bɛlˈɡreɪviə] is 'n Londense stadsbuurt in die City of Westminster en die Royal Borough of Kensington and Chelsea. Die buurt, wat deur klassisistiese boukuns en duur residensiële eiendomme gekenmerk word, word onder die welvarendste woonkwartiere ter wêreld gereken. Groot dele daarvan, wat as Grosvenor Estate bekend staan, is steeds in adellike familiebesit en word deur die Hertog van Westminster se Grosvenor Group bestuur. Volgens die Leasehold Reform Act van 1967 was die Grosvenor Estate genoodsaak om baie van sy erwe in vrye erfpag aan vroeëre huurders te verkoop. Die Grosvenors se familiegeskiedenis strek byna 1000 jaar terug tot in die tydperk van Willem die Veroweraar. Die familie se eiendomsbelange dateer uit die laat 17de eeu toe Sir Thomas Grosvenor in 1677 met Mary Davies in die huwelik getree het. Die Grosvenors het hierdeur grond wes van die City of London verwerf, bestaande uit moerasse, weiland en vrugteboorde, waarop later die nuwe stadsbuurte Mayfair en Belgravia ontstaan het. Die Grosvenors het steeds belange in albei kwartiere. Die naam Belgravia is ontleen aan een van die Hertog se sekondêre adellike titels, Viscount Belgrave (Burggraaf Belgrave).


Die Heterokonta (ook: Stramenopiles) is 'n tak (superfilum) van die Harosa wat gekenmerk word deur die besit van een 'harige' en een 'gladde' flagellum. Hulle is soms eensellig en lyk dikwels soos alge, maar daar is ook vorme wat baie soos swamme lyk. Hierdie groep bestaan uit 'n aantal subgroepe: 'n Moontlike indeling is: Ochrophyta Die diatome -fotosintetiese alge met 'n wand van kiesel. Die goue alge -- wat ander kleurstowwe as chlorofil vir fotosintese gebruik. Die bruin alge -- hulle kan baie groot word, soos kelp Oomycota Die waterswamme (Oomycetes) wat lank as swamme gesien is maar nie aan hulle verwant is nie; 'n belangrike verteenwoordiger is Phytophthora wat laatroes by aartappels veroorsaak. Bigyra 'n Paar kleiner groepe Cavalier-Smith, T. (1999). "The kingdom Chromista, origin and systematics". In Round, F.E.; Chapman, D.J. (reds.). Progress in Phycological Research. 4. Elsevier. pp. 309–347. ISBN 978-0-948737-00-8. Patterson, D.J. (1989). "Stramenopiles: Chromophytes from a protistan perspective".


Die Kaap-tot-Kaïro-spoorlyn was deel van Cecil John Rhodes se imperialistiese planne om Afrika onder Britse beheer te bring. Rhodes se wens was om ‘n ononderbroke reeks Britse kolonies dwarsdeur Afrika vanaf Alexandrië aan die Middellandse See tot by Kaapstad in die Kaapkolonie te vestig. Goeie kommunikasiemiddels soos spoor- en telegraaflyne sou die Engelse kultuur aan die inheemse volkere bring, ‘n eenheidsgevoel tussen die Britse kolonies en besittings aanwakker, verkryging van verdere kolonies vergemaklik, die bestuur van alle verowerde gebiede bevorder, militêre beheer tydens oproer verbeter, vestiging van Britse setlaars bespoedig en veral die handel en mynbou (dus selfverryking) ten goede kom. Rhodes wou ‘n spoorlyn laat bou van Kaapstad deur Botswana (Betsjoeanaland), Zimbabwe (Suid-Rhodesië), Zambië (Noord-Rhodesië), Tanzanië (Tanganjika), Uganda langs die Albertmeer, Suid-Soedan, Soedan na Kaïro in Egipte. Die hele roete van nagenoeg 6 500 km moes indien moontlik oor Britsbeheerde gebied loop. Die beoogde trajek sou hoofsaaklik per trein afgelê word, maar op sekere plekke sou die vervoer met skepe of ponte oor mere en riviere moes geskied.


Die term terracotta kan verwys na: Terracotta, ’n vorm van klei waarmee keramiekvoorwerpe gemaak word. Die kleur terracotta, wat aan die klei herinner. Terracottaleër


Hautes-Pyrénées is sedert 1790 'n département in Oksitanië, Frankryk, met ongeveer 228,582 inwoners. Die hoofstad (prefektuur) is Tarbes. Wikimedia Commons het meer media in die kategorie Hautes-Pyrénées. Hierdie artikel is ’n saadjie. Voel vry om Wikipedia te help deur dit uit te brei.


Die kerkkraai (Coloeus monedula, Engels: Western jackdaw, Nederlands: kauw) is ’n sangvoël in die familie Corvidae. Hulle kom voor dwarsoor Europa, Wes-Asië en Noord-Afrika. Hulle migreer nie eintlik nie, hoewel noordelike en oostelike bevolkings in die winter suid migreer. Vier subspesies word erken wat kan verskil wat die kleur van die vere aan die kop en agternek betref. Linnaeus het die spesie eerste amptelik beskryf en dit die naam Corvus monedula gegee. Kerkkraaie is 34-39 cm lank. Hulle het swart vere, ’n grys agternek en kenmerkende vaalgrys irisse. Hulle gesels graag en word in klein groepe met ’n ingewikkelde sosiale struktuur aangetref in plaasstreke, oop struikgebiede, aan kranse aan die kus en in stede. Nes hul verwante is kerkkraaie intelligent; hulle is al gesien waar hulle gereedskap gebruik. Hulle is omnivore en eet ’n groot verskeidenheid plante en ongewerweldes, sowel as oorskietkos in stedelike gebiede. Kerkkraaie is monogaam en bou eenvoudige neste van stokkies in bome en aan kranse en geboue. Hulle lê sowat vyf vaalblou of blougroen eiers met bruin spikkels op ’n slag wat deur die wyfies uitgebroei word.


Malvern is 'n voorstad van Johannesburg, Suid-Afrika. Dit is in Johannesburg se F-streek geleë. Dit strek oor nagenoeg 27 straatblokke van Reynolds View by die Hoër Seunskool Jeppe se skoolterrein in die weste tot by Germiston in die ooste, 'n afstand van nagenoeg 4 km. Vanaf Kensington in die noorde tot by Denver in die suide is die afstand op sy langste net sowat sewe straatblokke, oftewel sowat 600 m. Die voorstad is deur Malvern Estates Limited op die plaas Doornfontein aangelê en op 23 Junie 1904 geproklameer. Die meeste van die strate is genoem na resiesperde, onder meer Persimmon, St. Amant, St. David en St. Frusquin. Malvern-Wes is 'n klein voorstadjie wat aan die einde van Foxstraat begin en sowat 1 km wes van Malvern geleë is, waarvan dit geskei word deur Reynolds View en Belgravia. Dié voorstadjie huisves die Voorbereidende Skool Jeppe. Op sy beurt is Malvern-Oos 'n voorstad van Germiston, 6 tot 8 km oos van Johannesburg se stadsaal. Malvern self is oos van Belgravia geleë, noord van Denver en suid van Kensington. Dit bevat Fotheringhampark en Alexanderpark.


Indo-China of Agter-Indië (Frans: L'Indochine) verwys na die vastelandgedeelte van Suidoos-Asië. Die term "Indo-China" is vir die eerste keer deur die Deens-Franse geograaf Conrad Malte-Brun (ook Malthe Konrad Bruun, 1775–1826) gebruik in sy werk van 1810, "Précis de la Géographie Universelle", wat in Parys gepubliseer is. Die benaming "Indo-China" verwys na die kulturele invloed wat Indië en China onderskeidelik op die vastelandgedeelte van Suidoos-Asië gehad het. In Malte-Brun se gebruik van die term word die moderne state Laos, Kambodja, Thailand, Viëtnam, Mianmar en die noordelike deel van Maleisië (die Maleisiese Skiereiland), die suide van China, dele van Bangladesj en Singapoer ingesluit. Vandag verwys die term gewoonlik na die voormalige Frans-Indo-China (Frans: Indochine française), wat slegs Kambodja, Laos en Viëtnam ingesluit het. Daar is ook soms na Mianmar onder Britse koloniale beheer as Brits-Indo-China (Engels: British Indochina) verwys.


China-Afrika verhoudinge verwys na die historiese, politieke, ekonomiese, militêre, sosiale en kulturele verbindings tussen China en die Afrika-vasteland. Min is bekend oor die antieke verhoudings tussen China en die Afrika-vasteland, alhoewel daar bewys is van vroeë handelsverbindings. Hoogtepunte van middeleeuse kontakte was die 14de-eeuse reis van Ibn Battuta, die Marokkaanse geleerde en reisiger, na dele van China; die 14de-eeuse besoek van Sa'id van Mogadishu, die Somaliese geleerde en ontdekkingsreisiger, na China; en die 15de eeuse Ming-dinastie-reise van Chinese admiraal Zheng He en sy vloot, wat verby die kus van Somalië gevaar het, die Ajuran-sultanaat verbygesteek het en daarna die kus na die Mosambiekkanaal gevolg het. Moderne politieke en ekonomiese verhoudinge het begin in die era van Mao Zedong, die eerste leier van die Kommunistiese Party van China, na aanleiding van die Chinese Burgeroorlog. Vanaf die 21ste eeu het die moderne staat van die Volksrepubliek China toenemend sterk ekonomiese bande met Afrika gebou. Daar is 'n geraamde een miljoen Chinese burgers wat in Afrika woon. Daarbenewens word geskat dat 200 000 Afrika inwoners in China werk.


'n Gebou is 'n mensgemaakte struktuur wat bedoel is vir skuiling (soos 'n huis of woonstel) of om 'n spesifieke aktiwiteit te ondersteun (soos 'n kerk, skool, kantoor of sportskompleks). Geboue word gewoonlik deur 'n argitek ontwerp en deur 'n konstruksiespan van bouers opgerig. Tydens die konstruksie van geboue word rou materiale soos bakstene, hout en beton saamgevoeg om 'n soliede geheel te vorm. Geboue in stede en dorpe moet aan streng munisipale bouregulasies voldoen. Voorbeelde van geboue: Biblioteke Blokhuise Fabrieke Kantore kerkgeboue Sale Skoolgeboue Sportakkommodasie Woonhuise Woonstelle Hierdie artikel is ’n saadjie. Voel vry om Wikipedia te help deur dit uit te brei.


Die eetbare wortel is plantkundig dieselfde soort as die Nederlandse inheemse plant, die wilde "peen" (Daucus carota). Die tuinwortel is selektief gekweek om sy erg-vergrote, soeter en smaakliker, minder houtagtige vurkwortel te produseer. Die huidige oranje wortel is slegs die resultaat van selektiewe oor-en-oor kruising. Die eerste wortels kom oorspronklik uit Persië (vandag Iran) en is deur die V.O.C. in die 17de eeu na Nederland gebring. Die wortel word hierna in Nederland gekruis totdat dit die oranje kleur van die Huis van Oranje-Nassau aanneem, deur die verhoging van betakaroteen (Vitamien A)-vlakke daarin. Dus het die wortel sy huidige kleur aan die 'Oranjes' van Nederland te danke. Die oranje wortel word daarna in die 17de eeu oor die res van Europa versprei. Die berekende voedingswaarde van 100 gram vars wortel is: BBC News "USDA National Nutrient Database for Standard Reference". Geargiveer vanaf die oorspronklike op 3 Maart 2015. Besoek op 9 Junie 2012. Hierdie artikel is ’n saadjie. Voel vry om Wikipedia te help deur dit uit te brei.


Neil Leslie Diamond (gebore 24 Januarie 1941) is 'n Amerikaanse sanger, liedjieskrywer en akteur. Met 38 liedjies in die Top 10 op die Billboard Adult Contemporary treffersparade, het hy meer as 100 miljoen kopieë wêreldwyd verkoop, wat hom een van die bes-verkopermusikante van alle tye maak. Op die Hot 100 en Adult Contemporary treffersparades het hy tien no. 1-enkelsnitte gehad: Cracklin Rosie, Song Sung Blue, Longfellow Serenade, I've Been This Way Before, If You Know What I Mean, Desiree, You Donot Bring Me Flowers, America, Yesterday's Songs en Heartlight. Amptelike webwerf Neil Diamond in die Internet-rolprentdatabasis


Wilhelm Frick (12 Maart 1877 - 16 Oktober 1946) was 'n prominente Duitse politikus van die Nazi-party (NSDAP), wat van 1933 tot 1943 as die minister van Binnelandse Sake in die kabinet van Adolf Hitler gedien het en as die laaste goewerneur van die Protektoraat Bohemen en Morawië. As hoof van die Kriminalpolizei (kriminele polisie) in München, neem Frick deel aan Hitler se mislukte Biersaal-staatsgreep van 1923, waarvoor hy aan hoogverraad skuldig bevind is. Hy het daarin geslaag om gevangenskap te vermy en kort daarna 'n leidende figuur van die Nazi Party (NSDAP) in die Reichstag geword. Nadat Hitler in 1933 kanselier van Duitsland geword het, het Frick by die nuwe regering aangesluit en is hy benoem tot die minister van Binnelandse Sake. Hy was instrumenteel in die formulering van wette wat die Nazi-regime (Gleichschaltung) gekonsolideer het, asook wette wat die Nazi-rassebeleid gedefinieer het, veral die Nuremberg-wette. Na die opkoms van die SS het Frick geleidelik die guns van die party verloor, en in 1943 word hy deur Heinrich Himmler as minister van binnelandse sake vervang.


Jugendstil (Duits: Jugendstil , 'jeugstyl'), of Art Nouveau (Frans: art nouveau, 'nuwe kuns') is 'n kunsstyl en beweging wat dateer uit die laat negentiende en vroeë twintigste eeu. As 'n reaksie op akademiese kuns van die negentiende eeu, word dit gekenmerk deur die organiese, met veral blomme en ander plant-geïnspireerde, motiewe, sowel as hoogs gestileerde, vloeiende kromlynige vorms. Jugendstil of Art Nouveau is 'n benadering tot ontwerp waarvolgens kunstenaars aan alles moet werk om kuns deel te maak van die alledaagse lewe. Die Jugendstil is dan ook veral gemanifesteer in gebruiksvoorwerpe (glaskuns, plateel, sierade, meubels ens.), argitektuur en skilderkuns. Die oorsprong van Art Nouveau kan teruggespoor word na die weerstand van William Morris teen die oorvol komposisies en die herlewingtendense van die Victoriaanse era asook sy teoretiese benaderings wat die inleiding van die kuns en kunsvlytbeweging aangehelp het. Maar, Arthur Mackmurdo se boekomslag vir Wren's City Churches (1883), met sy ritmiese blom patrone, word dikwels beskou as die eerste uitvoering van die Art Nouveau.


Greg Louganis (29 Januarie 1960) word beskou as een van die wêreld se grootste duikers. Hy het op die ouderdom van 10 mededingend begin duik en sy eerste Olimpiese medalje op 16 in 1976 gewen. Op 24 was hy die eerste man in 56 jaar wat twee medaljes in swem kon wen en in 1988 het hy, toe hy teen duikers wat twee keer jonger as hy was geduik het, die eerste duiker in die geskiedenis geword wat twee keer agtereenvolgens twee goue medaljes op 'n Olimpiese Spele kon wen. Hy was ook ses maal die wêreldkampioen en het in sy geboorteland, Amerika, 47 nasionale kampioenskaptitels gehou. In 1995 is hy vereer met die Sullivan-toekenning as Amerika se mees uitstaande amateur-atleet. Louganis het bekend gemaak dat hy gay is tydens die Gay-spele van 1994 in New York. Die volgende jaar het hy opspraak verwek toe hy bekendmaak dat hy reeds sewe jaar lank MIV-positief was. Belangrike mense Sy amptelike webwerf 'n Aanlyn-biografie


Die middernagson is 'n verskynsel waarby die son (of 'n deel van die sonskyf) in gebiede noord van die Noordelike Pool- of Arktiese Sirkel en suid van die Suidelike Pool- of Antarktiese Sirkel ook teen middernag sigbaar bly. By helder weer kan die son 24 ure lank ononderbroke waargeneem word. Die aantal dae per jaar, waarop die middernagson skyn, neem in poolwaartse rigting toe. Weens die feit dat daar geen menslike nedersettings suid van die Antarktiese Sirkel bestaan nie, word die middernagson gewoonlik veral deur die bewoners van lande en gebiede waargeneem waardeur die Arktiese Sirkel loop, soos Alaska, Kanada, Groenland, Noorweë, Swede, Finland, Rusland en die mees noordelike streke van Ysland. 'n Kwart van Finland se oppervlakte is noord van die Arktiese Sirkel geleë, en by sy mees noordelike punt gaan die son gedurende die somer 73 dae lank nie meer onder nie. In Svalbard (Noorweë), die mees noordelike bewoonde gebied in Europa, is daar tussen 19 April en 23 Augustus geen sononder meer nie. By die Noord- en Suidpool bly die son in die somer selfs ses maande lank ononderbroke sigbaar.


Die Ruïne van Hasenburg verwys na die nie meer sigbare oorblyfsels van 'n middeleeuse kasteel op die gebied van die munisipaliteit van Bergdietikon in die Kanton van Aargau. Soos in die geval van die Ruïne Kindhausen wat in dieselfde munisipaliteit geleë is, bestaan daar geen skriftelike bronne oor die gebou. Die bouers en bewoners is nie bekend nie. Dit word geglo dat die geboue gebou is ter beveiliging van die hertoglike pad oor die Mutschellen. Die Kunstdenkmäler der Schweiz, Band 87 Kunstdenkmäler des Kanton Aargaus.- Band 7 Der Bezirk Baden II. - 1995 ISBN 3-909164-44-7 Seite 8 Lys van Kastele en Ruines in Switserland


Henriëtta Gryffenberg is ’n aktrise, televisie-aanbieder en skrywer van televisiereekse, waaronder “Erfsondes”, waarmee sy vele toekennings verwerf. Henriëtta Gryffenberg is in Bordeaux in Johannesburg gebore as die middelste van vyf kinders van die Afrikaans onderwyser Ludwig Emil Gryffenberg en Maria Hendrika (Molly) Olwage, ’n tuisteskepper. Sy het drie jonger broers, Emile, Christiaan (Chris) en Cobus. Haar ma was voorheen getroud voordat sy met haar pa trou en uit hierdie eerste huwelik het Henriëtta ’n ouer halfsuster, Susann, wat later aan alkohol verslaaf raak en in 2005 aan ’n bloeiende maagseer oorlede is. Hierdie ervaring het ’n groot vormende invloed op haar lewe. Die gesin verhuis gereeld, sodat sy verskillende skole bywoon. Sy matrikuleer in 1981 met vier onderskeidings aan die Hoërskool Randburg. Na skool studeer sy vanaf 1982 aan die Universiteit van Pretoria waar sy in 1984 ’n B.A.-graad in Drama verwerf en in 1985 ’n Hoër Onderwysdiploma. Aanvanklik kry sy nie werk as aktrise nie en sy gee dan onderwys in Afrikaans en drama by Dawnview High School in Primrose in Germiston.


Die Tienie Hollowaymedalje vir Kleuterliteratuur is ’n letterkundige prys wat sedert 1969 deur die Suid-Afrikaanse Akademie vir Wetenskap en Kuns toegeken word aan ’n skrywer of skryfster wat gedurende ’n tydperk die beste werk van bevredigende gehalte in Afrikaans gelewer het in die genre kleuterliteratuur – dit wil sê kinders onder agt jaar. Sedert 1976 word die prys driejaarliks toegeken. Die prys is ingestel deur dr.


Susanna Margaretha (Zandra) Bauermeister (gebore 15 Junie 1945) is ’n Afrikaanse digter, vertaler, en literêre kritikus. In 2001 is sy met die Ingrid Jonker-prys vir haar debuutbundel, Dansmusieke (2000), bekroon. Susanna Margaretha (Zandra) Bauermeister is op 15 Junie 1945 in Strand gebore. Sy gaan skool aan die Laerskool Hendrik Louw in Strand en matrikuleer in 1962 aan die Hoërskool Hottentots-Holland in Somerset-Wes. Hierna studeer sy vanaf 1963 aan die Universiteit van Stellenbosch, waar sy in 1965 die B.A.-graad verwerf met Afrikaans-Nederlands en Engels as hoofvakke. In haar derde studiejaar is sy lid van D.J. Opperman se Letterkunde Laboratorium. Sy is ’n nasaat aan moederskant van die bekende Paarlse komponis Rocco Catorzia de Villiers en aanvanklik het sy dit oorweeg om musiek te studeer. Musiek speel dan ook ’n groot rol in haar poësie. Na graduering werk sy as vertaler in Pretoria en trou daar in 1966 met haar studentevriend Gert Johannes Bezuidenhout, oorspronklik van King William's Town. Die egpaar het twee seuns (Charl en Gerhard) en ’n dogter (Marga).


’n Vlerkprou (Engels: outrigger canoe, Taiwannees: monga; Filippyns: bangka; Indonesies: jukung; Maori: waka ama; Hawais: waʻa; Tahitiaans en Samoaans: vaʻa) is ’n soort kano met een of meer syvlerke wat aan een of albei kante van die romp vas is. Klein kano's het dikwels net een vlerk, terwyl groteres óf een of twee kan hê óf ’n dubbelromp, soos ’n katamaran. Die seilkano's is ’n belangrike deel van die Polinesiese erfenis. Vlerkprouvaart word beoefen in Hawaii, Tahiti en Samoa en deur die Maori's van Nieu-Seeland. Dit is ook baie gewild in Puerto Rico. Anders as ’n kano met net ’n romp, word ’n vlerkprou of dubbelrompkano stabiel gehou deur die afstand tussen sy vlerke of rompe, eerder as die vorm van elke individuele romp. As sulks is vlerkproue of dubbelrompkano's se romp(e) gewoonlik langer, nouer en hidrodinamies doeltreffender as dié van enkelrompkano's. Hulle kan baie vinnig wees en kan in onstuimiger waters stabiel bly. Die vlerkprou se vlerk word in baie Maleis-Polinesiese tale die ama genoem.


’n Retrograde beweging is ’n beweging in die teenoorgestelde rigting as die beweging van ’n ander voorwerp. Dit is die teenoorgestelde van ’n prograde beweging, wat in dieselfde rigting is. Hierdie beweging kan die wentelbaan van een liggaam om ’n ander wees of die rotasie van ’n enkele liggaam om sy as. Met verwysing na ruimtestelsels, kan ’n retrograde beweging beteken ’n beweging wat in die teenoorgestelde rigting as die rotasie van die res van die stelsel is. In die Sonnestelsel beweeg al die planete en die meeste ander voorwerpe wat om die Son wentel, in ’n prograde rigting (dus in die rigting van die Son se rotasie), behalwe baie komete. Die rotasie van die meeste planete is ook prograad, met die uitsondering van Venus en Uranus, wat ’n retrograde rotasie het. Die meeste natuurlike satelliete van planete draai om hul planete in ’n prograde rigting. (In die geval van Uranus se satelliete beteken dit hulle beweeg in dieselfde rigting as Uranus se rotasie en dus retrograad met betrekking tot die Son).


Die Hill-sfeer van ’n hemelliggaam is die streek waarin die liggaam die aantrekking van satelliete oorheers. Om deur ’n planeet in ’n wentelbaan gehou te word, moet ’n maan se wentelbaan binne die planeet se Hill-sfeer wees. Die maan sal dan op sy beurt ’n Hill-sfeer hê. Enige voorwerp binne dié sfeer sal dan ’n satelliet van die maan word eerder as van die planeet. Een eenvoudige siening van die omvang van die Sonnestelsel is die Son se Hill-sfeer met betrekking tot plaaslike sterre en die galaktiese kern. In meer presiese terme is die Hill-sfeer die invloedsfeer van ’n kleiner liggaam in die teenwoordigheid van steurings van ’n voorwerp met ’n groter massa. Dit is gedefinieer deur die Amerikaanse sterrekundige George William Hill, wie se werk gebaseer was op dié van die Franse sterrekundige Édouard Roche. Daarom is dit ook bekend as die Roche-sfeer (wat iets anders is as die Rochelimiet). In die voorbeeld regs strek die Hill-sfeer van die tweede liggaam tussen die Lagrange-punte L1 en L2, wat op die lyn tussen die middelpunte van die twee voorwerpe lê.


In biologie is ’n tipe ’n spesifieke voorbeeld (of soms ’n groep voorbeelde) van ’n organisme waaraan die wetenskaplike naam van dié organisme amptelik gekoppel word. Dit dui dus op die eienskappe wat eie aan die takson is. Die voorbeelde wat die wetenskaplike wat die takson vir die eerste keer beskryf in sy beskrywing noem, vorm saam die "tipereeks", met uitsondering van die voorbeelde wat die skrywer spesifiek uitsluit. Die volgende moontlikhede bestaan: Dit is ideaal dat die oorspronklike skrywer een holotipe aandui; dit is ’n enkele fisieke voorbeeld van ’n organisme wat tipies van die takson is. Die ander voorbeelde is dan paratipes. As die oorspronklike skrywer geen holotipe aanwys nie, is al die voorbeelde in die tipereeks sintipes. Hulle vorm saam die tipe. As daar net sintipes is, kan ’n latere skrywer een voorbeeld aanwys wat ’n lektotipe genoem word, en dit is dan die unieke tipe. Die ander voorbeelde in die tipereeks word dan paralektotipes (hulle is amptelik nie tipes nie). ’n Beroemde voorbeeld is Carolus Linnaeus, die "vader" van wetenskaplike klassifikasie, wat volgens die Internasionale Kode van Dierkundige Benamings die lektotipe vir Homo sapiens is.


Arabiese syfers, streng gesproke Indo-Arabiese of Hindo-Arabiese syfers, is die syfers wat deesdae in die meeste kulture gebruik word om getalle aan te dui. Dit bestaan uit tien tekens of simbole: 1, 2, 3, 4, 5, 6, 7, 8, 9 en 0, of 'n kombinasie daarvan. Dit is 'n posisionele stelsel. Die waarde van 'n syfer hang nie net van die tekens wat gebruik word af nie, maar ook van die posisie daarvan in die getal. Hierdie simbole is om en by in die jaar 500 in Indië uitgevind, en in die 10de eeu deur die More aan Wes-Europa bekendgestel. Aanvanklik het talle volke syfers gebruik waarvan die waarde nie soseer van die posisie afhang nie, maar van die tekens self. Die bekendste voorbeeld hiervan is die Romeinse syfers, wat tans steeds gebruik word. Voorbeeld van 'n getal: in Arabiese syfers: 304 in Japanse / Sjinese syfers: 三百四 / 三百〇四 in Romeinse syfers: CCCIV (as mens die aftrekreëls ignoreer kan die getal ook as CCCIIII, IIIICCC en as CIICIIC geskryf word) Romeinse syfers het nie 'n nul nodig nie.


Die Slag van Kessel (55 v.C.) is die vroegste bekende veldslag op die huidige Nederlandse grondgebied. In hierdie slag is twee Germaanse stamme, naamlik die Tencteri en die Usipetes, deur Julius Caesar uitgewis. Die Romeinse generaal beskryf hierdie gebeurtenis in sy boek de Bello Gallico, maar dit het in 2015 eers duidelik geword waar die slag plaasgevind het. Dit was naby die dorp Kessel in die Brabantse gemeente Oss en die Gelderse dorp Heerewaarden in Nederland. Heerewaarden is geleë in die gebied tussen die riviere wat die Land van Maas en Waal genoem word, naby die punt waar die riviere amper saamstroom. Kessel lê naby op die Maas se suidoewer. Vandag verbind 'n dyk met 'n pad die Land van Maas en Waal met die Bommelerwaard wat verder westelik tussen die riviere lê, maar in die Romeinse tyd het die riviere moontlik regtig saamgestroom. In 55 v.C. het Caesar probeer om die groot riviere, naamlik die Ryn, Waal en Maas as die grens van die Romeinse Ryk te vestig en die Keltiese stam wat hier woon, die Menapii, by die Ryk in te lyf.


Die Skerptand-kardinaal (Cheilodipterus quinquelineatus) is 'n vis wat voorkom in die Indiese-Stille Oseean gebied, die Rooisee en aan die ooskus van Afrika suidwaarts tot by die suide van Mosambiek. In Engels staan die vis bekend as die Sharptooth cardinal. Die vis word tot 12 cm lank en sy lyf is liggrys net vyf nou, swart horisontale strepe op die lyf van die snoet tot by die stertvinbasis. Die stertvinbasis is geel met 'n swart kol op. Die vis leef in vlak koraalriwwe in water way 3 tot 30m diep is. Hulle vorm klein tot groot groepe en bly naby beskutting rondswem. Hulle vreet klein vissies en skaaldiere. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.org/summary/Cheilodipterus-quinquelineatus.html The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3 Lacépède B. G. E., 1801. Histoire naturelle des poissons. Hist. Nat. Poiss. v. 3. i-lxvi + 1-558. uBio (en)


Bahir Dar of Bahar Dar (Amharies: ባሕር ዳር?, Baḥər Dar, “see- of meerkus”) is ’n stad in die noordweste van Ethiopië. Dis die hoofstad van die Amhara-streek, een van die land se nege administratiewe streke. Administratief is Bahir Dar ’n Spesiale Sone, ’n benaming wat val tussen ’n geoktrooieerde stad (astedader akabibi, ’n eersterangse afdeling, soos ’n kilil) soos Addis Abeba en Dire Dawa, en stede soos Debre Marqos en Dessie, wat as distrikte (woredas) georganiseer is. Bahir Dar is een van die land se vernaamste toeristebestemmings met uiteenlopende aantreklikhede soos by die nabygeleë Tanameer en Blou Nyl. Die stad word gekenmerk deur wye lane wat omsoom word deur palmbome en ’n verskeidenheid kleurryke blomme. Unesco het in 2002 sy Stede vir Vrede-prys aan die stad toegeken vir sy pogings om die uitdagings van snelle verstedeliking die hoof te bied. Wikimedia Commons het meer media in die kategorie Bahir Dar.


Slak is 'n algemene naam vir 'n gastropoda met 'n skulp. Die naam word meestal op landslakke toegepas, aardse pulmonata buikpotige weekdiere. Die algemene naam "slak" word ook gebruik vir die meeste lede van die weekdiereklas Gastropoda met 'n opgerolde dop wat groot genoeg is sodat hulle die sagte dele volledig in die dop kan terugtrek. Wanneer die woord "slak" in hierdie algemene sin gebruik word, sluit dit nie net landslakke in nie, maar ook talle seeslakke en varswaterslakke. Buikpotiges wat van nature nie 'n skulp het nie, of slegs 'n interne skulp het, word meestal naakslakke genoem. Landslakke met net 'n baie klein dop (waarin hulle nie kan intrek nie) word dikwels halfnaakslakke genoem. Slakke het 'n groot menslike belang, onder meer as voedsel, as plae en as siektevektore, en hul skulpe word as dekoratiewe voorwerpe gebruik en word in juweliersware opgeneem. Die slak het ook 'n mate van kulturele betekenis gehad en is geneig om met lusteloosheid geassosieer wees. Die slak is ook gebruik as 'n metafoor: iemand wat nie vinnig genoeg beweeg nie, is 'stadig soos 'n slak'.


Girgian is ’n uitdrukking of ’n beskrywing wat ’n spesifieke oomblik in tyd gedurende die Ramadan-periode beskryf. Die eerste  letter “g” in hierdie Arabiese woord, word hard uitgespreek, soos die “g”  in die Afrikaanse woord “berge”. Die tweede “g” in die woord  is sag soos in die “j” van Juane”. Hierdie Arabiese woord se oorsprong kan dalk na Koeweit se gemeenskappe teruggelei word. Dit wil voorkom of die gebruik van Girgian as fenomeen sy oorsprong in Koeweit het en dat dit van hier na ander Midde-Oosterse lande uitgebrei het. Daar word uitdruklik genoem dat die gebruik ’n blote kultuurverskynsel is en dat dit geen verbintenis met die Islam-geloof as sodanig het nie. Dit kom wel net gedurende die maand van Ramadan voor en dit is moontlik waarom dit met Islam verbind word. Girgian is ’n vriendelike en prettige praktyk wat deur die kinders beoefen word en waartydens hulle bedank word vir die opoffering wat hulle in die eerste twee weke van die vasperiode wat Ramadan kenmerk, gemaak het.


Benjamin Harrison (20 Augustus 1833 – 13 Maart 1901) was die 23ste President van die Verenigde State. Hy was 'n kleinseun van die president William Henry Harrison. Tydens sy ampstermyn het Noord- en Suid-Dakota (2 November 1889) die 39ste en 40ste, Montana (8 November 1889) die 41ste, Washington (11 November 1889) die 42ste, Idaho (3 Julie 1890) die 43ste en Wyoming (10 Julie 1890) die 44ste deelstaat van die Verenigde State geword. Net onder die presidentskap van George Washington is meer deelstate tot die unie toegelaat. Hierdie artikel is ’n saadjie. Voel vry om Wikipedia te help deur dit uit te brei.


Die Klein Drakensteinberge is 'n bergreeks in die Kaapse Plooigordel in die Wes-Kaap, Suid-Afrika. Die bergreeks is oos van Paarl en die N1 nasionale pad gaan via die Hugenotetonnel deur die berg. Voor die tonnel gebou was, moes reisigers die Du Toitskloofpas gebruik het om oor die berg te gaan. Die pad bestaan nog as die R101 provinsiale pad. Die Klein Drakensteinberge staan met die Groot Drakenstein bekend as die Drakensteinberge. Die naam het niks met drake te doen nie. Dit is deur goewerneur Simon van der Stel in Oktober 1687 toegeken en hy het Kommissaris-Generaal Hendrik Adriaan van Reede tot Drakestein vereer wat die Kaap in 1685 besoek het en aan hom die grond van Groot Constantia toegeken het. Die naam Drakestein verwys na die Kasteel Drakestein wat nou die tuiste van die Nederlandse prinses Beatrix is. Van Reede se pa was eienaar hiervan. Cape West: 2nd edition. A relief map of the most southerly part of Africa. Op Pad in Suid-Afrika. B.P.J. Erasmus. Bl 21. 1995 ISBN ISBN 1-86842-026-4 Koördinate: 33°43′34.82″S 19°5′2.18″O / 33.7263389°S 19.0839389°O / -33.7263389; 19.0839389


Aapstertsteekgras (Aristida congesta Roem. & Schult.) is 'n grasspesie wat inheems is aan alle provinsies van Suid-Afrika asook aan Namibië, Botswana, Lesotho, Eswatini, Mosambiek en verder tot die Middellandse See. Op die SANBI-rooilys is dit as 'veilig' gelys. SANBI vermeld twee subspesies: Aristida congesta Roem. & Schult. subsp. congesta Aristida congesta Roem. & Schult. subsp. barbicollis (Trin. & Rupr.) De Winter Dit is 'n meerjarige digte polgras wat 10 -75 cm hoog word. Die blare kan plat of gevou wees. Die pluime is 3 – 20 cm lank. Dit het stekeltjies met ongelyke kaffies. Die boonste is die grootste en kan 6,5 – 10 mm lank word. Dit kom in bladwisselende bosland op klipperige hellings of versteurde plekke voor. Dit het min waarde vir beweiding, behalwe as dit jonk is: "SANBI-rooilys" (in Engels). Geargiveer vanaf die oorspronklike op 29 April 2020. "SANBI-rooilys" (in Engels). Geargiveer vanaf die oorspronklike op 29 April 2020. "FAO" (in Engels). Geargiveer vanaf die oorspronklike op 27 November 2017.


Uraan (U) is ’n radioaktiewe chemiese element wat natuurlik voorkom. Dit het geen stabiele isotope nie, maar twee primordiale of oerisotope (238U en 235U) wat ’n lang halfleeftyd het en in aansienlike hoeveelhede in die aardkors aangetref word, saam met die vervalproduk 234U. Die relatiewe atoommassa van natuurlike uraan is 238,02891(3). Ander isotope, soos 232U, is al in kweekreaktors geskep. Natuurlike uraan het drie belangrike isotope: 238U (99,2739–99,2752% natuurlike voorkoms), 235U (0,7198–0,7202%) en 234U (0,0050–0,0059%). Al drie is radioaktief en skep radio-isotope; die mees stabiele een is 238U, met ’n halfleeftyd van 4,4683×109 jaar (amper so lank as wat die Aarde oud is). Die isotoop 235U is belangrik vir beide kernreaktors en kernwapens omdat dit die enigste isotoop in die natuur is wat redelik volop voorkom en splytbaar is (deur termiese neutrone opgebreek kan word). Die isotoop 238U is ook belangrik omdat dit neutrone absorbeer en ’n radioaktiewe isotoop skep wat eindelik verval in die isotoop 239Pu, wat ook splytbaar is.


Observatory is 'n voorstad van Johannesburg, Suid-Afrika. Dit is in Johannesburg se F-streek geleë. Observatory is ’n groot tuinvoorstad, sowat 6 km oosnoordoos van die Johannesburgse stadsaal. Die Transvaalse Sterrewag is in 1903 gebou op die rif wat Berea, Yeoville en Bertrams van Bezuidenhoutsvallei skei en wat destyds ’n helder en rookvrye atmosfeer gehad het. ’n Pad moes na die eensame observatorium gebou word en weerskante daarvan het ’n voorstad begin vorm aanneem. Dit is nou, saam met Observatory Uitbreiding, geleë in ’n breë vallei tussen Observatory-koppie in die suide, Bellevue-Oos in die weste, Orange Grove in die noorde, en Cyrildene en Dewetshof in die ooste. Die Observatory-gholfbaan is in die middel van die voorstad, en die noordelike gaping in die rif staan bekend as Sylviapas, wat lei na Linksfield. Observatory was 1964 tot 1978 die tuiste van die NG gemeente Johannesburg-Sterrewag. In laasgenoemde jaar is dit saam met die NG gemeente Noordoosrand by Johannesburg-Noord ingelyf. In dié voorstad het die NG Kerk die Maria Kloppers-kinderhawe tot stand gebring.


'n Mengkristal is 'n kristal waarin die plek van een atoom (of atoomgroep) in die kristal min of meer ewekansig deur 'n ander atoom (of atoomgroep) vervang kan word. Mengskristalle is vastestofoplossings. Die vorming van oplossings is vir gasse en vloeistowwe termodinamies en struktureel baie eenvoudiger. Oplosbaarheid van die een vastestof in die ander is eerder uitsonderlik. Dit vereis dat die spesies wat mekaar vervang baie op mekaar lyk. Daar is egter selfs gevalle waar hierdie vervanging onbeperk kan optree. Goud en silwer is 'n goeie voorbeeld. Daar is min verskil in dié twee atome se atoomradiusse en die chemiese eienskappe is ook vergelykbaar. Silwer en goud het daarom dieselfde kristalstruktuur en kan onbeperk in mekaar oplos. Hierdie oplossing word elektrum genoem. Dit is 'n voorbeeld van 'n isomorfiese sisteem waarin die radiusse, die kristalstrukture, valensies en elektronegatiwiteite vergelykbaar of gelyk is. Op die nanoskaal kan nogtans steeds 'n mate van skeiding optree. Indien die verskille groter is, is die oplosbaarheid gewoonlik beperk en dikwels baie kleiner. Dit is veral die geval indien die twee stowwe 'n ander kristalstruktuur met 'n ander ruimtegroep-simmetrie besit.


In die Seleukidiese burgeroorlog word die hoofstad Antiogië beveg. Moontlik neem Antiochus X Eusebes die stad eers oor van Seleucus VI. Uit numismatiese bron blyk dat Antiochus XI Antiogië (later) beset hou. Tigranes van Armenië verower Dsopk and lyf dit in. Hiermee bedreig hy die Romeinse belange in Kappadosië, maar die Romeine reageer nie. The Seleucid and Hasmonean Periods and the Apocalyptic Worldview Deel 88 of The Library of Second Temple Studies Lester L. Grabbe, Gabriele Boccaccini, Jason M. Zurawski, Bloomsbury Publishing, 2016, ISBN 0-567-66615-8, ISBN 978-0-567-66615-4 The History of Armenia: From the Origins to the Present S. Payaslian Springer, 2008 ISBN 0230608582, ISBN 9780230608580


Jauchzet Gott in allen Landen, BWV 51, is 'n kantate van Johann Sebastian Bach. Bach-Werke-Verzeichnis Lys van komposisies van Johann Sebastian Bach Hierdie artikel is ’n saadjie. Voel vry om Wikipedia te help deur dit uit te brei.


Bronstigheid verwys na die tydperk waarin 'n dier se drang tot voortplanting sterk is en geslagtelike aktiwiteite plaasvind. Hoewel dit daarop neerkom dat 'n wyfie 'n belangstellende mannetjie lok, is dit in werklikheid 'n baie ingewikkelde proses, wat by die verskillende diersoorte volgens uiteenlopende gedragspatrone verloop. Paring, gewoonlik voorafgegaan deur 'n lang voorspel, vind bykans altyd plaas. Bronstigheid kom volgens 'n vaste reëlmaat voor en is deel van 'n sikliese proses wat deur hormone beïnvloed word. Die meeste diere is nie die hele jaar deur seksueel aktief nie; die drang tot voortplanting kom gewoonlik net in sekere tydperke van die jaar na vore. By sekere diere word ook net die wyfie bronstig, terwyl die mannetjie dwarsdeur die jaar belangstelling toon. Honde dien in hierdie opsig as goeie voorbeeld: Die teef is twee keer per jaar op hitte. Sy begin rondloop, urineer meer dikwels as gewoonlik en snuffel aan plekke waar 'n reun geürineer het. As 'n teef op hitte is, ruik haar urine en haar liggaam anders as dié van tewe wat nie op hitte is nie.


Furfuraal is 'n organiese verbinding wat uit 'n verskeidenheid van landbouneweprodukte, insluitend mieliestronke, hawer, koringsemels en saagsels gemaak word. Die naam furfuraal kom van die Latynse woord furfur, wat "semels" beteken, met verwysing na sy oorspronklike bron. Afgesien van etanol, asynsuur en suiker dit is een van die vroegste hernieubare chemikalieë. Chemies gesproke, is furfuraal 'n aldehied van furaan. Dit is 'n kleurlose olierige vloeistof met die reuk van amandels, wat vinnig 'n donkerder kleur aanneem wanneer dit aan lug blootgestel word. Furfuraal is in 1821 vir die eerste keer geïsoleer (alhoewel die resultate eers in 1832 gepubliseer is) deur die Duitse chemikus Johann Wolfgang Döbereiner, wat 'n klein monster as 'n byproduk tydens 'n sintese van mieresuur verkry het. Teen daardie tyd was dit normaal om mieresuur deur die distillasie van dooie miere te produseer, en Döbereiner se mierliggame was waarskynlik met plantmaterie gekontamineer. In 1840 het die Skotse chemikus John Stenhouse gevind dat hy hierdie chemiese stof kon produseer deur 'n wye verskeidenheid van plantmateriale, byvoorbeeld koring, hawer, semels en saagsels, met waterige swaelsuur te distilleer; hy het ook die empiriese formule van Furfuraal bepaal (C5H4O2).


Die nasionale vlag van Turkmenistan is op 19 Februarie 1992 amptelik in gebruik geneem. Die vlag vertoon ’n enkele groen baan met ’n vertikale rooi baan waarin daar vyf ghulontwerpe op twee gekruisde olyftakke gestapel is, met aan die wapperkantsy van die vertikale baan ’n wassende sekelmaan en vyf vyfpuntige sterre in wit. Die groen en rooi kleure verskyn op die vlag omdat dit deur die geskiedenis heen deur die Turkmene gebruik is. Die wassende sekelmaan stel die land se hoop op ’n blink toekoms voor terwyl the vyf sterre die vyf provinsies (welayatlar) van Turkmenistan – Ahal, Balkan, Daşoguz, Lebap en Mary – voorstel. Die vyf tradisionele tapytontwerpe in die rooi baan stel die vyf groot stamme voor en vorm ook motiewe in die land se wapen en vlag. Hierdie Turkmeense stamme in tradisionele volgorde (en van bo na onder op die vlag) is Teke, Yomut, Saryk, Chowdur en Ersari. Die middelste ontwerp kan ook die Salor voorstel – ’n stam wat geweier het weens ’n militêre nederlaag voor die moderne tydperk. Die krans is teen die tradisie en reëls van die heraldiek toegevoeg deur die matontwerp te versteur.


Die Price-medalje is 'n medalje van die Royal Astronomical Society, vir navorsing van uitstaande meriete in geofisika, oseanografie of planetêre wetenskappe. Die medalje is vernoem na Albert Thomas Price. Dit is die eerste keer in 1994 toegeken en is aanvanklik elke drie jaar tegeken. In 2005 het dit verander na elke twee jaar, en vanaf 2014 word dit jaarliks toegeken. Onlangse wenners is: 1994 John Arthur Jacobs 1997 Catherine Constable 2000 Jean-Louis Le Mouël 2003 Y. Kaminde 2005 Gillian Foulger 2007 Andrew Jackson 2009 Malcolm Sambridge 2011 Roger Searle 2013 Kathryn Whaler 2014 Seth Stein 2015 John Brodholt 2016 John Tarduno "RAS Awards, Medals & Prizes - Price Medal" (in Engels). Royal Astronomical Society. Geargiveer vanaf die oorspronklike op 9 Januarie 2017. Besoek op 16 Maart 2008. "2013 winners of the RAS awards, medals and prizes" (in Engels). Royal Astronomical Society. 10 Januarie 2013. Geargiveer vanaf die oorspronklike op 29 November 2017. Besoek op 13 Januarie 2013. "2015 winners of the RAS awards, medals and prizes" (in Engels). Royal Astronomical Society. 9 Januarie 2015.


Blaaspootjies (orde Thysanoptera) is baie klein insekte wat hoofsaaklik van plantsappe lewe. As gevolg van die lang rye fraiings aan weerskante van die diertjies se twee pare vlerke word hulle ook fraiingvlerkiges genoem. Nie alle spesies van die blaaspootjies het egter vlerke nie. Sommige spesies blaaspootjies kan ernstige plae wees op gewasse soos tabak, uie, tamaties, dennebome, sitrus, ens. Hulle kan ook draers van plantvirussiektes wees. Volwasse blaaspootjies is klein, afgeplatte of silindriese insekte. Die meeste blaaspootjies is 1-2 mm lank, maar daar is wel soorte wat tussen 0,5 mm en 14 mm lank kan wees. Op die kop het die blaaspootjie twee voelhorings wat tussen 6 en 9 litte bevat, 2 saamgestelde oë en dikwels ook 3 osellusse (enkelvoudige oë). Die agterlyf bestaan uit 11 segmente, waarvan die elfde segment onontwikkel is. Hoewel blaaspootjies in groot getalle dwarsoor die wêreld voorkom, is hulle skugter en word hulle selde opgemerk. Blaaspootjies lewe gewoonlik in en op plantdele waaruit hulle sap suig met behulp van hul mondstilette. Hoewel sommige spesies op net een spesifieke soort plant gevind kan word, is daar ander soorte wat minder kieskeurig is.


Ysterhout (Olea capensis, ook basterswartysterhout, eerste-ysterboom, opregteswartysterhout, regteswartysterhout, witboekenhout, ysterboom, en yzerboom) is 'n boom wat voorkom langs die kus van Suid-Afrika en die hoëveld. Die bome groei as bosserige struike of klein tot middelgroot bome langs die kus. In die immergroen woude word die boom tot 40 m hoog. Die klein, welriekende blommetjies word in blomtakkies van ongeveer 6 cm lank gedra. Die vrugte word tot 2 cm lank, is eetbaar en word pers wanneer hulle ryp is. Dié spesie het drie subspesies. Een van die drie subspesies is endemies aan Suid-Afrika en op die SANBI-rooilys is aldrie as veilig (LC) gelys: Die Kleinysterhout is die endemiese subspesie O. c. capensis. Die subspesie O. c. macrocarpa is so genoem vanweë sy vrugte wat amper twee maal so groot is as die ander s'n. (Grieks: "makro" beteken groot en "karpon" is vrug). Die macrocarpa-vrug is ongeveer 15–20 cm lank en lyk amper net soos die Kalamata-olywe.


Die gedrag wat diere openbaar om die lewenskanse van hul nageslag so groot moontlik te maak, word broeisorg genoem. Die wyse waarop verskillende diersoorte vir hul kleintjies sorg, is uiteenlopend. Alle grade van sorgsaamheid kom in die diereryk voor. In baie gevalIe speel die vader net so 'n belangrike rol soos die moeder. Baie eierlêende diere lê hul eiers tydens paring (uitwendige bevrugting) of enige tyd ná paring. Dikwels word die eiers nie deur die ouers versorg nie en die kleintjies moet dan self sien kom klaar. Hoewel baie van die pas uitgebroeide diertjies nie oorleef nie, bly daar gewoonlik genoeg van hulle aan die lewe om die voortbestaan van die spesie te verseker. Nadat die vlinder haar eiers gelê het, bekommer sy haar nie verder oor die ruspes wat uitkom nie. Die larwe van die seekastaiing word ewe min versorg en dryf as plankton in die see rond. Die meeste visse, amfibieë en reptiele versorg ook nie hul nageslag nie. Tog kan daar by sulke diere soms wel van sorg gepraat word, in dié sin dat hul Iê hul eiers in 'n gunstige tyd of omgewing lê.


’n Lugkoördinaatstelsel of astronomiese koördinaatstelsel is ’n koördinaatstelsel wat in die sterrekunde gebruik word om die posisie van hemelliggame aan te dui. Verskeie stelsels kan gebruik word: die ekwatoriale koördinaatstelsel ten opsigte van die hemelewenaar die horisontale koördinaatstelsel vanaf die waarnemer die ekliptiese koördinaatstelsel ten opsigte van die sonnebaan die galaktiese koördinaatstelsel ten opsigte van die vlak van die Melkweg Die ekwatoriale koördinaatstelsel is ten opsigte van die vlak van die ewenaar. Dit stem ooreen met die geografiese koördinaatstelsel van lengte- en breedtegrade. Om die posisie van ’n hemelliggaam aan te dui, word gebruik gemaak van die deklinasie (dek.) en regte klimming (RK). Die deklinasie dui die voorwerp se posisie aan noord (+) of suid (-) van die hemelewenaar en die regte klimming die posisie oos van die lentepunt of nulpunt. Die eenhede wat vir deklinasie gebruik word, is meestal grade ( ° ), minute of boogminute ( ' ) en sekondes of boogsekondes ( " ), en die eenhede vir regte klimming is uur ( h ), minute ( m ) en sekondes ( s ), met 24h gelyk aan ’n volle sirkel. Die ekliptiese koördinaatstelsel is ten opsigte van die ekliptiese vlak.


Was frag ich nach der Welt, BWV 94, is 'n kantate van Johann Sebastian Bach. Bach-Werke-Verzeichnis Lys van komposisies van Johann Sebastian Bach Hierdie artikel is ’n saadjie. Voel vry om Wikipedia te help deur dit uit te brei.


KSV Klein-Karben is 'n sportklub in Karben in die deelstaat Hessen, Duitsland. Die klub is veral bekend vir sy sokkerafdeling. Klein-Karben is 'n dorpsdeel van Karben. Die klub is in 1890 met die huidige naam gestig en het behalwe sokker verskeie ander afdelings, onder andere dans, gimnastiek, modelvliegtuie, skaat ('n kaartspel), tennis, tafeltennis en vlugbal. Die span se grootste prestasie was om die Oberliga Hessen in 2000 te wen. Amptelike klubwerf Amptelike webwerf van die sokkerafdeling


Die letter Y, y is die 25ste letter van die Latynse alfabet. In Navo se internasionale spellingsalfabet word Y uitgespreek met die woord "Yankee". Ý, ý Ŷ, ŷ Ÿ, ÿ Ȳ, ȳ Wikimedia Commons het meer media in die kategorie Y. Hierdie artikel is ’n saadjie. Voel vry om Wikipedia te help deur dit uit te brei.


Sondag was 'n Sondagkoerant wat op 6 Mei 2007 deur die Naspers-filiaal Media24 van stapel gestuur is. Dit was 'n poniekoerant met aanvanklik sowat 64 bladsy wat gemik was op 'n groep lesers wat nie deur die bestaande Sondagkoerant Rapport bereik is nie. Op 22 Oktober 2013 is bekendgemaak dat die koerant sou sluit en die laaste uitgawe van die koerant het op 20 Oktober 2013 verskyn. Bruwer, Phillip (22 Oktober 2013). "Sondag maak sy deure toe" (html). Maroela Media. Geargiveer vanaf die oorspronklike op 27 Junie 2014. Besoek op 23 Oktober 2013. Hierdie artikel is ’n saadjie. Voel vry om Wikipedia te help deur dit uit te brei.


Die Vrystaatstadion (tans bekend as die Toyotastadion en vroeër bekend as Vodacompark weens borgskapredes) is ’n sportstadion in Bloemfontein wat vir rugby en sokker gebruik word. Dit bied sitplek aan 48 000 toeskouers. Dié stadion is in 2009 opgradeer met die oog op die FIFA Sokker-Konfederasiebeker in 2009 en die FIFA Sokker-Wêreldbekertoernooi in 2010 in Suid-Afrika. Tydens die Rugbywêreldbeker 1995 en die Afrikanasiesbeker 1996 is hier ook wedstryde aangebied. Die Vrystaatstadion is/was die tuisveld van die volgende spanne: Cheetahs Superrugbyspan (histories, 2006-2015) Cheetahs Pro14-rugbyspan (histories, 2017–2020) Vrystaat Cheetahs Bloemfontein Celtic ’n Nuwe hoofpawiljoen is aan die westekant van die stadion teen nagenoeg R40,8 miljoen gebou. In 1985 het omvangryke verbeteringe aan die pawiljoen sowat R3,84 miljoen beloop. Die spreiligte is tot 1 500 lux (ligeenheid) verbeter en die stadion is ook toegerus met ’n noodkragopwekker. Lys van stadions in Suid-Afrika http://www.fscheetahs.co.za/stadium.aspx?TID=2 Wikimedia Commons het meer media in die kategorie Vrystaatstadion.


Kubieke meter (m³) is 'n inhoudsmaat en stem ooreen met die inhoud van 'n kubus van 1 m lank, breed en hoog. 1 m³ stem ooreen met 1 000 liter. Omdat die volume van 'n bepaalde hoeveelheid gas sterk verminder as dit saamgepers word, word gasse vir handelsdoeleindes gemeet in normale kubieke meter, aangedui as Nm³. 'n Normale kubieke meter is 'n hoeveelheid gas wat tegnies vry is van waterdamp, wat by 'n temperatuur van 0 °C (273,15 K) 'n absoulte druk van 1,01325 bar het, en 'n volume inneem van een kubieke meter. Hierdie artikel is ’n saadjie. Voel vry om Wikipedia te help deur dit uit te brei.


Die Nieu-Seelandse nasionale krieketspan (Engels: New Zealand national cricket team), met die bynaam Black Caps (“swart pette”) of Kiwis, is die nasionale krieketspan wat Nieu-Seeland in toetse en kitskrieket verteenwoordig. Die nasionale span word bestuur deur Nieu-Seeland Krieket (NZC, van Engels: New Zealand Cricket). Hulle het hul eerste toets in 1930 teen Engeland in Christchurch, Nieu-Seeland, gespeel en daarmee die wêreld se vyfde toetsnasie geword. Die span kon eers in die 1955/56-seisoen ’n toets wen, teen Wes-Indië op Edenpark in Auckland. Hulle het hul eerste internasionale eendagwedstryd in die 1972/73-seisoen teen Pakistan in Christchurch gewen. Die Nieu-Seelandse krieketspan het bekend geword as die “Black Caps” in Januarie 1998, nadat sy eertydse borg, Clear Communications, ’n kompetisie uitgeskryf het om ’n naam vir die span te kies. Dit is een van talle byname vir Nieu-Seelandse nasionale spanne wat verband hou met die All Blacks. Nieu-Seeland is tans (November 2021) eerste op die IKR-toetsranglys, eerste op die eendagranglys en vierde op die Twintig20-wêreldranglys.


FSV Wacker 03 Gotha is 'n sokkerklub uit Gotha in die deelstaat Thüringen in Duitsland. Die klub is in 1907 gestig as 'n suiwer sokkerklub FC Wacker Gotha en het later in 'n sportklub genaamd SV Wacker 07 Gotha omvorm. Die klub was in sy vroeë jare baie suksesvol in die Wes-Thüringse kompetisies en het in 1916 die halfeindstryd gehaal van die Middel-Duitse kampioenskap. Na die Tweede Wêreldoorlog is die klub as SG Gotha heropgerig en is kort daarna herdoop na SG Vorwärts Gotha. Vanaf 1950 het die klub die naam BSG Motor Gotha aangeneem en die volgende 40 jaar in die laer ligas van Oos-Duitsland deurgebring. Na die Hereniging van Duitsland in 1990 het die klub sy naam verander na SV Motor Gotha voordat die oorspronklike naam SV Wacker Gotha weer in 1993 aangeneem is. Die klub het in 2001 die eerste keer die Oberliga gehaal. In 2003 het die sokkerafdeling weggebreek om 'n onafhanklike klub vorm onder die huidige naam. Amptelike klubwerf Geargiveer 16 Augustus 2010 op Wayback Machine


Die Rugkoorddiere of Chordata is 'n filum in die koninkryk Animalia (diere) wat gewerweldes, maar ook ’n groep naverwante ongewerweldes, insluit. Die gemeenskaplike eienskap van al hierdie diere is dat hulle óf tydelik óf blywend in besit is van 'n chorda dorsalis (rugkoord), dorsale senukoord, kieusplete, endostiele en 'n stert wat verby die anus strek. Die Chordata is 'n deel van die Deuterostomia Die filum Chordata word onderverdeel in drie subfilums: Cephalochordata – Die dier het ’n rug- en senukoord, maar geen werwels nie. Tunicata – Die larwe het ’n rug- en senukoord, maar dit verdwyn meestal teen volwassenheid. Vertebrata – Buiten by die slymprik is die dorsale senukoord omring deur kraakbeenagtige of beenagtige werwels. Die rugkoord is gewoonlik verklein of afwesig in die volwassene. Die Rugkoorddiere en twee susterfilums, die Hemichordata en Echinodermata, vorm die superfilum Deuterostomia. Daar word bespiegel dat die filum ontstaan het as gevolg van pedomorfisme wat in ’n primitiewe dier soos ’n spons of koraal plaasgevind het. Die bestaande groepe Chordata is verwant soos in die filogenetiese boom hieronder aangetoon word.


Die Olimpiese vlam is 'n vuur wat aangesteek word tydens die openingseremonie van die Olimpiese Spele en bly brand tydens die duur van die Spele tot dit tydens die sluitingseremonie uitgedoof word. Die vlam het sy oorsprong in Olimpia, die plek van die antieke Spele in Griekeland, waar 'n fakkel tydens 'n seremonie aangesteek was deur sonlig met spieëls daarop te konsentreer. Die eerste moderne Spele waar die Olimpiese vlam weer aangesteek was, was die van die IX-Olimpiade in 1928 te Amsterdam. Na die aansteek van die fakkel, word dit met 'n aflos (maar gedeeltelik ook met vinniger vervoermiddels) vanaf Olimpia deur 'n groot aantal lande na die stadium van die Spele gebring, waar die laaste loper die eer te beurt val om die Olimpiese vlam aan die brand te steek. Die fakkelloop vind vir die eerste keer by die Spele van 1936 te Berlyn plaas. Die volgende atlete het die Olimpiese vlam vir die Spele aangesteek: Wikimedia Commons het meer media in die kategorie Olimpiese vlamme.


'n Opstand of rebellie vind plaas wanneer 'n individu of groep mense in verset kom teen gesag. 'n Opstand wissel van burgerlike ongehoorsaamheid tot gewapende verset. Suksesvolle opstandings kan lei tot 'n revolusie of 'n bevryding. Iemand wat in opstand kom heet 'n rebel of opstandeling. Die intensiteit van 'n opstand verskil dikwels en kan strek van 'n plaaslike oproer tot 'n burgeroorlog: Burgerlike ongehoorsaamheid, geweldlose verset, soos in Brits-Indië, deur Mahatma Gandhi. 'n Muitery van ondergeskikte militariste teen hulle meerderes. 'n Versetbeweging teen buitelandse oorheersers, soos deur die Fretilin in Oos-Timor. 'n Revolusie of snelle omverwerping van gesag, soos die Oktoberrevolusie in Rusland. 'n Guerrilla-oorlog teen die maghebbers, soos in Kuba deur Fidel Castro en Che Guevara. Volslae oorlog, soos die Warskou-opstand. Maritz-rebellie, die rebellie van 1914 in Suid-Afrika


Buskerud is 'n Noorse provinsie (fylke) wat aan Akershus, Oslo, Oppland, Sogn og Fjordane, Hordaland, Telemark en Vestfold grens. Die naam is oorspronklik afgelei van die plaas Buskerud (Oudnoors: Biskupsruð) in Modum, wat in die 14de eeu aan die biskop van Hamar behoort het. Sedert 1920 het die plaas as 'n landbouskool gedien.


Die jaar 1332 was 'n skrikkeljaar wat volgens die Gregoriaanse kalender op 'n Dinsdag begin het. Dit was die 32ste jaar van die 14de eeu n.C. In teenstelling met gewone jare het die jaar 366 dae en 'n 29 Februarie gehad. Volgens die Juliaanse kalender het die jaar op 'n Woensdag begin. 18 Februarie – Amda Seyon I, keiser van Ethiopië begin met sy veldtogte om die opstande in die suidelike Moslem-provinsies van Ifat en Fatajat te onderdruk. 10 tot 11 Augustus – Slag van Dupplin Moor. Die Balliol-rebelle en die Engelse verslaan die volgelinge van David II in Skotland. 23 Augustus – Lodewyk van Beiere sluit 'n verbond met Johan die Blinde. 7 November – Luzern word as eerste stad lid van die Switserse Eedgenootskap. 16 Desember – Slag van Annan. Die volgelinge van David II verslaan Edward Balliol in Skotland. In Trebizonde heers daar algehele verwarring. Die omstrede Keiser Andronikos III word gestenig en opgevolg deur sy buite-eglike seun, Manuel II Komnenos. Manuel II word egter kort daarna vermoor. Sy oom, Basileios word nou die keiser van Trebizonde. Walram van Jülich word die aartsbiskop van Keulen.


Die Wes-Gote (Latyn: Visigothi, Wisigothi, Vesi, Visi, Wesi, of Wisi) was een van twee hoof takke van die Gote, 'n Oos-Germaanse stam, die Oos-Gote was die ander. Die twee stamme was lede van die Germaanse volke wat die Romeinse Ryk tydens die Groot Volksverhuising geteister het nadat 'n Wesgotiese mag onder Alarik I Rome in 410 geplunder het. Ná die val van die Romeinse Ryk het die Wes-Gote vir twee en halwe eeu 'n belangrike rol in die geskiedenis van Wes-Europa gespeel. Die Wes-Gote, wat voor die Germaanse Volksverhuising in die Benede-Donau-gebied gewoon het, het ook onder druk van die Hunne ('n Asiatiese volk wat uit die Ooste) weswaarts geplunder en verwoes sover hulle getrek het. Onder aanvoering van hul Christenkoning, Alarik, het die Wes-Gote tevergeefs geprobeer om Konstantinopel, hoofstad van die Oos-Romeinse Ryk, in te neem. In 401 het hulle hul pogings laat vaar en deur Griekeland na Italië opgeruk. Na verskeie terugslae, waardeur hulle hul nie van stryk laat bring het nie, het hulle Rome ingeneem en geplunder.


Goodluck Jonathan (* 20 November 1957) is die voormalige leier van Nigerië se PDP. Hy het vanaf 2010 tot 2015 as Nigerië se president gedien. Voor sy rol as president het Jonathan tussen 2005 en 2007 as goewerneur van die deelstaat Bayelsa en vanaf 2007 tot 2010 as adjunkpresident van Nigerië gedien. In 2015 het hy sy nederlaag in die presidentsverkiesing toegegee en daarmee die eerste Nigeriese president geword, wat dit tydens sy termyn gedoen het. Jonathan is op 29 Mei 2015 deur Muhammadu Buhari, Nigerië se voormalige staatshoof (1983–1985), opgevolg. (en) Lawson Heyford, "Jonathan: A Colossus at 49" Geargiveer 15 Januarie 2009 op Wayback Machine, The Source (Lagos), 11 Desember 2006 Max Siollun (1 April 2015). "How Goodluck Jonathan lost the Nigerian election" (in Engels). Geargiveer vanaf die oorspronklike op 6 Mei 2020. Wikimedia Commons het meer media in die kategorie Goodluck Jonathan. Hierdie artikel is ’n saadjie. Voel vry om Wikipedia te help deur dit uit te brei.


Kings Park-stadion, ook bekend as Jonsson Kings Park Stadion vir borgskapdoeleindes, is 'n stadion wat in Durban, Suid-Afrika geleë is. Die stadion is oorspronklik in 1891 gebou en is in die middel-1990's opgeknap. Die stadion kan 55 000 toeskouers hanteer en word gebruik vir beide rugby- en sokkerwedstryde. Die stadion is aangrensend aan die Moses Mabhidastadion, in die Kings Park-sportkompleks, en die Durban-straatbaan wat gebruik was vir die A1 GP Wêreldbeker van motorsport. Dit sluit in 'n aangrensende binnehuisarena, sokkermuseum, sportinstituut en 'n treinstasie. Die stadion word tans deur die volgende spanne gebruik: Die Sharks tydens Superrugbywedstryde. Die Natalse Haaie tydens Curriebekerwedstryde. Die Springbokke vir sommige internasionale rugbytoetse. Golden Arrows in die Premier Sokkerliga. Lys van stadions in Suid-Afrika Wikimedia Commons het meer media in die kategorie Kings Park-stadion.


Hierdie artikel handel oor die Britse protektoraat in die huidige Botswana. Vir die protektoraat in die huidige Suid-Afrika, sien Brits-Betsjoeanaland. Betsjoeanaland (Engels: Bechuanaland), amptelik die Betsjoeanaland Protektoraat (Bechuanaland Protectorate), is die voormalige naam tot op 30 September 1966 met die onafhanklikwording van Botswana, toe die gebied 'n protektoraat onder Britse beskerming was. Betsjoeanaland het onder Europese beheer gekom in 1885 toe genl. sir Charles Warren die gebied beset het om te keer dat die Zuid-Afrikaansche Republiek of Duitse magte in Duits-Suidwes-Afrika die gebied annekseer. Betsjoeanaland was uniek in dié opsig dat sy gebiedshoofstad, Mafikeng, buite die gebied in die destydse Kaapprovinsie geleë was. Met onafhanklikwording het die hoofstad in 1965 Gaborone geword. "Botswana profile". BBC News (in Engels). 9 Augustus 2012. Geargiveer vanaf die oorspronklike op 30 April 2020.


TerminalFour is 'n ontwikkelaar van internet inhoudsbestuurstelsels (CMS), met hoofkantoor in Dublin, Ierland. Volgens die Irish Times koerant, is TerminalFour die nommer een verskaffer van inhoudsbestuurstelsels aan die Ierse publieke sektor. TerminalFour is in 1996 gestig deur Piero Tintori, as 'n student aan die Dublin City Universiteit. Die maatskappy het hoofsaaklik in die Ierse mark meegeding, totdat 'n €320 000 belegging van die Davy BES fonds in 2002 TerminalFour aan die UK mark blootgestel het, ten spyte van die dotcom-krisis.Die maatskappy het genoeg sukses behaal teen April 2008, om 'n verdere uitbreiding na Europa, Amerika en die Midde-Ooste aan te kondig. TerminalFour het in dieselfde jaar projekte vir die Ministerie van Informasie Bahrein, Oxford Universiteit en Heritage Ireland voltooi. TerminalFour se hoofproduk is Site Manager. Volgens Tintori, is Site Manager spesifiek bruikbaar vir tersiêre onderwys institute a.g.v die feit dat dit op 'n ope platform (open platform) gebaseer is. Die huidige weergawe is Site Manager 6, en is in September 2007 aan die publiek bekendgestel. Die maatskappy verskaf ook eForms funksionaliteit.


Kanye is 'n stad in Suid-Botswana. Die stad is ook die hoofstad van die Suid distrik. Wikimedia Commons het meer media in die kategorie Kanye. Hierdie artikel is ’n saadjie. Voel vry om Wikipedia te help deur dit uit te brei.


Meta, of Wikimedia se Meta-Wiki is 'n wiki-tipe webwerf wat gebruik word as hulpmiddel vir die koördinering van die Wikimedia Stigting se projekte. Meta was oorspronklik onder die naam Meta-Wikipedia in die lewe geroep. Meta-Wiki vervul 'n aantal spesifieke doele en funksies: Bespreking en formulering van Wikimedia projekte, waaronder Wikipedia, en in die besonder besprekings oor beleid. 'n Forum vir persoonlike betoë wat nie noodwendig neutraal is nie. 'n Plek waar inhoud georganiseerd en voorberei kan word, en waar samesprekings ook die koördinasie van interwiki-skakels gevoer kan word. 'n Plek vanwaar die ontwikkelingsproses gekoördineer kan word. Tans is Meta een van die belangrikste besprekingsforums vir Wikimediane, waaronder Wikipediane. Van die ander beskikbare fora sluit in: epos-lyste, IRC-kanale, en die besprekingsblaaie van artikels en gebruikers. Hoewel die projek oorspronklik op die Engelstalige weergawe van Wikipedia gerig was, het Meta ontwikkel tot 'n veeltalig besprekingsforum wat deur alle Wikimedia-taalgemeenskappe gebruik word. Die ontwikkeling is moontlik gemaak deur Wikipedia se MediaWiki-sagteware sodanig aan te pas. (en) Die amptelike Meta-Wiki webwerf (af) Meta se Afrikaanse tuisblad


Al Bayda (Arabies: البيضاء) is 'n stad in Libië met 'n bevolking van 250 000 (2010-sensus). Die stadsgebied strek oor 'n oppervlakte van 155,54 km². Wikimedia Commons het meer media in die kategorie Al Bayda. Hierdie artikel is ’n saadjie. Voel vry om Wikipedia te help deur dit uit te brei.


Die Swaelsterte is 'n skoenlappergenus in die Riddervlinder-familie, Papilionidae. Die woord papilio is die Latynse woord vir skoenlapper. Onder die welbekende soorte van die genus is die Lemoenvlinder van Afrika (Papilio demodocus) en die Noord-Amerikaanse Westelike tierswaelstert (Papilio rutulus). Bekende soorte in Asië sluit in die Mormoonvlinders (Papilio polytes, Papilio polymnestor), die Boord- en Ulysses-swaelsterte in Australië (Papilio aegeus, Papilio ulysses, onderskeidelik). Ouer indelings van die Swaelsterte het hulle in 'n groter getal van redelik klein genera geressorteer. Meer onlangse klassifikasies was meer konserwatief, en gevolglik word 'n getal voormalige genera nou ingesluit by Papilio. Die genus bevat volgens moderne klassifisiestelsels ongeveer 200 soorte. Die genus Chilasa word deur sommige beskou as 'n subgenus van Papilio, soos ook die Agehana-swaelsterte, alhoewel die laasgemelde takson meestal as 'n subgenus van Chilasa beskou word.


Athos (Grieks: Όρος Άθως, Oros Athos [ˈoros ˈaθos]) is die naam van ’n berg en skiereiland in die provinsie Masedonië in Griekeland. Die Grieke verwys in die algemeen daarna as die Heilige Berg (Άγιον Όρος, Agion Oros). Dit is ’n wêrelderfenisgebied en die tuiste van ’n outonome monnikestaat onder Griekse soewereiniteit (amptelik die Kloosterstaat van die Heilige Berg). Dit bestaan uit 20 Oosters-Ortodokse kloosters. Op geestelike gebied val Athos onder die jurisdiksie van die Ekumeniese Patriargaat van Konstantinopel. Die skiereiland, die mees oostelike uitsteeksel van die groter Chalcidiese Skiereiland, strek 50 km ver in die Egeïese See. Dit is tussen 7 km en 12 km breed en het ’n oppervlakte van 335,637 km2. Die berg self het steil, digbegroeide hange wat tot 2 033 m hoog is. Die omringende see, veral aan die punt van die skiereiland, kan gevaarlik wees. Hoewel Athos aan die land grens, kan dit net per boot bereik word. Twee groot veerbote, Agios Panteleimon en Axion Estin, vaar daagliks (as die weer dit toelaat) tussen Ouranoupolis en Dafni.


Die Scheepersprys vir Jeugliteratuur is 'n letterkundige toekenning deur die Suid-Afrikaanse Akademie vir Wetenskap en Kuns, ter 'bevordering van hoogstaande Afrikaanse jeugliteratuur vir die rypere jeug'. Die toekenning is die eerste keer in 1956 gemaak na twee private skenkings deur dieselfde familie. Letterkundige en opvoedkundige gehalte, asook 'n tentoonstelling van 'egte Afrikanerkaraktereienskappe en nasietrots' speel 'n belangrike, maar nie-bindende rol.


Die Federasie van Afrikaanse Kultuurvereniginge (afgekort FAK) is ’n artikel 21-maatskappy sonder winsbejag wat in Desember 1929 gestig is om die landwye koördinering van Afrikaner-kultuurorganisasies te behartig. In die twintiger- en dertigerjare van die twintigste eeu het Afrikaners hulself kultureel in ’n verskeidenheid instellings begin organiseer. Ten spyte van politieke verskille onder Afrikaners wat lang jare reeds kom, het ’n behoefte aan formele kulturele eenheid ontstaan. Hoewel die ideaal van politieke eenheid voorlopig buite bereik was, kon Afrikaners daarin slaag om in ’n groot mate kulturele samewerking te bewerkstellig. Die behoefte aan ’n inspirerende en noemenswaardige kulturele organisasie het ontstaan uit die behoftes van die Afrikaners. Enersyds het ’n kulturele krisis bestaan weens Alfred Milner se verengelsingsbeleid na afloop van die Tweede Vryheidsoorlog, waardeur Afrikaners onder meer as halstarrig, onbekwaam en nutteloos beskryf is, en andersyds moes klerklike, kulturele en maatskaplike toestande ook die hoof gebied word. Die ekonomiese spanning van die Groot Depressie is veroorsaak dat talle Afrikaners die platteland moes verlaat om hul heil in die stede te gaan soek. Verstedelikte Afrikaners is dus verwyder uit hul tradisionele familie-ondersteuningstrukture en hul bande met taal en kultuur is onder ernstige druk geplaas.


Die Eerste kabinet van B.J. Vorster was vanaf 13 September 1966 tot 22 April 1970 in Suid-Afrika aan bewind. Nasionale Party


Webwerf 'n Webwerf of webtuiste is 'n versameling webblaaie, prente, video's en ander digitale bates wat op een of meer webbedieners bedryf word, en gewoonlik beskikbaar is vanaf die Internet, selfoon of 'n LAN. 'n Webbladsy (of webblad) is 'n dokument, tipies geskryf in HTML, wat meestal beskikbaar gemaak word deur die HTTP protokol. Die HTTP protokol is verantwoordelik om die inligting van die webbediener aan te stuur na die gebruiker se webblaaier. Al die publieke toeganklike webwerwe word kollektief beskou as die Wêreldwye Web. Die blaaie van 'n webwerf kan gewoonlik bekom word van 'n eerste- of worteladres (URL). Die worteladres van 'n webwerf word die hoofblad of tuisblad genoem. Die adresse van die blaaie word gewoonlik in 'n hiërargie georganiseer, maar skakels tussen die blaaie beheer hoe die leser die struktuur sien en hoe verkeer tussen die blaaie van die webwerf vloei. Sekere webwerwe vereis dat gebruikers registreer alvorens sekere inhoud gesien kan word. Voorbeelde van sulke webwerwe sluit in: besigheid-, nuus- en sosiale netwerk webwerwe. Wikiwoordeboek het 'n inskrywing vir webwerf.


Ou Styl (O.S.) en Nuwe Styl (N.S.) word soms by datums gevoeg om dit duidelik te maak watter kalenderstelsel gebruik is. O.S. dui byvoorbeeld aan 'n datum is bereken volgens die Juliaanse kalender, wat voorheen in baie lande gebruik is, eerder as die Gregoriaanse kalender, wat tans in die meeste lande gebruik word. In Engeland se geskiedenis kan dit ook daarop dui dat die begin van die Juliaanse kalender aangepas is om op 1 Januarie te val, hoewel ’n ander jaarbegin op daardie tydstip gebruik is. Hoeveel dae die twee kalenders verskil, wissel van eeu tot eeu. (Vergelyk tabel regs.) In Rusland is die Juliaanse kalender tot op 14 Februarie 1918 gebruik. Enige datum in die geskiedenis voor dié dag is volgens dié kalender (dus O.S.) bereken. So het die Russiese Rewolusie van 1917 op 25 Oktober (O.S.) plaasgevind en dit word steeds in Rusland die "Oktober-rewolusie" genoem. In die Nuwe Styl, wat toe al feitlik oral ter wêreld gebruik is, het die rewolusie egter op 7 November plaasgevind.


Germania Inferior ("Laer-Germanië") was 'n Romeinse provinsie wes van die Ryn wat dele van die huidige Nederland, die noordweste van Duitsland en die hele België beslaan het. Dit het in die suide aan Germania Superior ("Bo-Germanië") gegrens. Die provinsie is in die jaar 89 n.C. gestig en het vroeër 'n militêre distrik gevorm wat deel uitgemaak het van Gallië. Die hoofstad van Germania Inferior was Colonia Claudia Ara Agrippinensium (die huidige Keulen). Die Romeinse leër in die provinsie het bekend gestaan as Exercitus Germaniae Inferioris (letterlik "Leër van Laer-Germanië", vir inskrifte is dikwels die afkorting EXGERINF gebruik) en het tot soveel as vier legioene met bystandstroepe (auxilia) behels. Die eerste gevegte tussen Romeinse troepe en Galliese of Germaanse stamme in die gebied van die latere provinsie het 55 v.C. tydens Gaius Julius Caesar se Galliese veldtog naby Kessel plaasgevind. Met die veldtogte van Drusus is vanaf die jaar 12 v.C. permanent Romeinse troepe in die streek gestasioneer. Die stigting van 'n Germaanse provinsie met militêre kampe was veral nodig om Gallië teen Germaanse aanvalle te beskerm.


Hierdie artikel behoort versmelt te word met Salvador Dalí. Salvador Dalí was 'n Spaanse kunstenaar en een van die belangrikste skilders van die 20ste eeu. Sy lewensloop begin met sy geboorte op 11 Mei 1904, in Katalonië, Spanje, alhoewel daar 'n paar gebeurtenisse vóór sy geboorte plaasgevind het wat tot sy bestaan gelei het. Felipa Domènech Ferrés (1874 – 6 Februarie 1921) was die moeder van die surrealistiese kunstenaar Salvador Dalí. Felipa Domenech was die eerste kind van Anselm Domenech Serra, wat in 1887 op sewe-en-veertig jarige ouderdom gesterf het, en Maria Anna Ferres Sadurni. Haar vader was 'n kramery invoerder wat ekstensief in Frankryk gereis het. Felipa se geboorte is in 1877 gevolg deur die van haar broer Anselm en haar suster Catalina in 1884. Felipa Domènech is op 29 Desember 1900 met Dalí se vader, Salvador Dalí i Cusí, 'n middelklas-advokaat en notaris, in Barcelona in die Nuestra Senora de la Merced kerk getroud. Die egpaar het in Figueres gewoon en Felipa, was na 'n paar weke na die huwelik reeds verwagtend met hulle eerste kind, Salvador Dalí se ouer broer, wat ook Salvador genoem is.


Die Lincolnsee (Deens: Lincolnhavet, Engels: Lincoln Sea) is 'n see van die Arktiese Oseaan in Noord-Amerika. Die Lincolnsee is tydens die Arktiese ekspedisie tussen 1881 en 1884 deur Adolphus Greely ná die destydse Amerikaanse sekretaris van oorlog Robert Todd Lincoln, seun van die 16de president Abraham Lincoln, genoem. Die see het 'n oppervlakte van sowat 64 000 km² en 'n gemiddelde diepte van 257 m. Die Lincolnsee is tussen Kaap Colombia op die Kanadese Ellesmere-eiland in die weste en Kaap Morris Jesup op Groenland in die ooste geleë. 'n Denkbeeldige lyn tussen albei kape vorm die noordelike grens. Net oos van die Kaap Morris Jesup sluit die Wandelsee aan. Die Lincolnsee word deur die Nares-straat met die Baffinbaai in die suide verbind. Die see is feitlik die hele jaar gevries. 'n Klein deel van die Lincolnsee langs die gemeenskaplike grens is tussen Groenland en Kanada omstrede. Aan 'n baai van die Lincolnsee op die Kanadese Ellesmere-eiland is Alert, die noordelikste nedersetting ter wêreld en enigste nedersetting langs dié see, geleë. Wikimedia Commons het meer media in die kategorie Lincolnsee.


’n Mik-en-druk-kamera, ook genoem ’n kompakte kamera, is ’n kamera wat ontwerp is om op ’n eenvoudige manier te werk. Die meeste gebruik outomatiese fokus en beligting. Die meeste het ook ’n ingeboude, outomatiese flitslig. Hierdie artikel is ’n saadjie. Voel vry om Wikipedia te help deur dit uit te brei.


Luena ook Lwena (voor-1975 Vila Luso) is die hoofstad van die Moxico-provinsie in Angola. Die stad het 'n bevolking van 86 784 in 2010 gehad. bevoelkerungsstatistik.de


Die nasionale vlag van Nicaragua is op 20 Mei 1902 amptelik in gebruik geneem. Die vlag vertoon drie horisontale bane in blou, wit en blou met die landswapen van Nicaragua in die middel van die vlag. Nicaragua het van 1823 tot die burgeroorlog van 1838–1840 deel uitgemaak van die Verenigde State van Sentraal-Amerika wat vanaf 1825 bekend gestaan het as die Federale Republiek van Sentraal-Amerika. Net soos die ander state wat uit hierdie federasie ontstaan het nl. Costa Rica, El Salvador, Guatemala en Honduras, het Nicaragua sy vlag gebaseer op die vlag van die Federale Republiek van Sentraal-Amerika. Die twee blou bane staan vir die Stille en Atlantiese Oseane waartussen Nicaragua geleë is. Die wit baan stel die land voor wat tussen die twee watermassa lê. In die middel van die wit baan is die wapen van Nicaragua wat baie herinner aan wapen van die Verenigde State van Sentraal-Amerika. Die vyf vulkane in die wapen staan vir die vyf lidstate van hierdie federasie, die reënboog in die wapen stel vrede voor en die frigiese mus stel vryheid voor. Die driehoek simboliseer gelykheid.


Die Maltesekruismeganisme of Geneefse aandrywer is 'n meganisme wat kontinue rotasie omskakel na onderbroke rotasie. Dit is effektief 'n onderbroke rat waar die dryfwiel met 'n pennetjie toegerus is, wat inroteer in 'n skuifslot van die aangedrewe wiel. Hierdeur word die aangedrewe wiel met elke siklus van die dryfwiel, met een fase of stap aangeskuif. Die dryfwiel het ook 'n gehewe sirkelvormige stuitblok wat die aangedrewe wiel in 'n bepaalde posisie sluit tussen skuiwe. Die naam Geneefse aandrywer is afgelei van die ontwerp se vroegste toepassing in meganiese horlosies, met Switserland en Genève as belangrike sentra vir klokvervaardiging. Die ontwerp word ook algemeen 'n Maltesekruismeganisme genoem weens die voorkoms wat met 'n Maltese kruis ooreenstem. In die mees algemene rangskikking, het die aangedrewe wiel vier skuifslotte, wat beteken dat dit met elke rotasie van die dryfwiel met een stap van 90° aanskuif. Indien die dryfwiel oor n getal skuifslotte beskik, vorder dit met 360°/n per volle rotasie van die dryfwiel. Omdat die meganisme beste werk met min wrywing, word dit dikwels binne 'n oliekapsule geïnstalleer.


Suid-Tarawa (Engels: South Tarawa) is die hoofstad en grootste stad van die eilandnasie Kiribati. Die stad het 'n bevolking van 50 182 in 2010 gehad en het 'n oppervlakte van 15,76 km². Dit is in die suide van die atol Tarawa geleë. Omtrent die helfte van Kiribati se bevolking woon in Suid-Tarawa. Hierdie artikel is ’n saadjie. Voel vry om Wikipedia te help deur dit uit te brei.


Die FIFA Sokker-Konfederasiebeker in 2009 is van 14 tot 28 Junie 2009 in Suid-Afrika aangebied as voorbereiding vir die FIFA Sokker-Wêreldbekertoernooi in 2010. Soos gebruiklik het die gasheerland, die destydse wêreldkampioen en die kampioene van elk van die ses sokkerbonde deelgeneem. Brasilië wen die toernooi nadat hulle die Verenigde State met 3–2 in die eindstryd klop. Spanje eindig derde en Suid-Afrika in die vierde plek. Wedstryde is in die volgende stede gespeel: Die Suid-Amerikaanse en Europese kampioen is nie langer verplig om deel te neem nie. Bron: (en) Persberig FIFA 2005/2006 season: final worldwide matchday to be 14 May 2006 d.d. 19 Desember 2004 Geargiveer 15 Junie 2010 op Wayback Machine (en) fifa.com: Brazil crowned on magical stage Geargiveer 27 Januarie 2017 op Wayback Machine (en) fifa.com: FIFA Technical Report Geargiveer 29 Junie 2013 op Wayback Machine (en) rsssf.com: Intercontinental Cup for Nations 2009


Dr. Hendrik Petrus van der Merwe (1 November 1867 – 24 Desember 1926) was predikant van die Nederduitse Gereformeerde Kerk, leraar in die gemeentes Kenhardt, Britstown, Robertson en Cradock, en moderator van 1924 se Kaapse Sinode, die sogenaamde Eeufeessinode. Die NG gemeente op die dorp Bonnievale, wat op 30 Augustus 1922 hoofsaaklik deur die toedoen van ds. Van der Merwe en Robertson se kerkraad afgestig is van die moedergemeente, is na hom Vandermerwe genoem. Dr. Van der Merwe is in die distrik Murraysburg gebore en gaan op die dorp skool. Destyds was daar 'n eersteklas-skool op dié Karoodorp wat vroeg in die 1860's opgerig is deur ds. J.H. Hofmeyr, met T. Kyd as skoolhoof, onder wie se leiding etlike kandidate vir die admissie tot die Kweekskool hul voorbereidende studie deurgemaak het. 'n Hollander, J. B. Wouda, het les gegee in Nederlands terwyl ds. Hofmeyr, wat 'n aantal godvresende en talentvolle jongelinge geïnspireer het om predikant te word, aan hulle onderrig in Hebreeus en Bybelgeskiedenis gegee het. Dié leerlinge was onder andere die latere ds.


Die Dr Beyers Naudé Plaaslike Munisipaliteit is 'n nuwe Plaaslike Munisipaliteit in die Sarah Baartman-distriksmunisipaliteit in die Oos-Kaap, Suid-Afrika. Dit het ontstaan deur die samesmelting van Baviaans, Camdeboo en Ikwezi Plaaslike Munisipaliteit na die plaaslike munisipale verkiesings van 3 Augustus 2016. In daardie verkiesing het die ANC 51,05% van die stemme gekry en 14 setels, die DA 46,59% en 13 setels, en die EFF 1,74% en geen setels. Nedersettings in die munisipaliteit: Aberdeen Graaff-Reinet (setel) Jansenville Klipplaat Nieu-Bethesda Rietbron Steytlerville Willowmore Waterford


Keirrison de Souza Carneiro (Dourado, 3 Desember 1988), beter bekend as Keirrison, is 'n Brasiliaanse sokkerspeler. Hy speel onder meer vir Coritiba (2006-2008; 2013-); Palmeiras, FC Barcelona (2009-), Benfica, Fiorentina, Santos en Cruzeiro. Kampioen van Brasilië (Série B): 2007 Kampioen van Paraná: 2008 Kampioen van São Paulo: 2011 Libertadores: 2011 (pt) "Keirrison". Futpédia. Geargiveer vanaf die oorspronklike op 14 Februarie 2009. Besoek op 2009-04-15. "Biografia do K9" (in Portugees). keirrison9.com. Geargiveer vanaf die oorspronklike op 18 September 2011. Besoek op 1 Julie 2009. Amptelike webwerf Geargiveer 11 Augustus 2009 op Wayback Machine


Die Tropiese halfbek (Hyporhamphus affinis) is 'n vis wat voorkom in die Stille Oseaan en die Indiese Oseaan, meer spesifiek in die Rooisee en aan die ooskus van Afrika suidwaarts tot by sentraal KwaZulu-Natal. In Engels staan die vis bekend as die Tropical halfbeak. Die vis word tot 6 cm lank. Dit is blouerig aan die rugkant met 'n groenerige silwer pens en 'n silwer streep aan die sye oor die hele lengte van die vis. Hulle word gesien in vlak baaie waar hulle net onder die oppervlak swem. Die visse is alleenlopers of kom in klein groepies voor. Hulle vreet klein vissies en soöplankton. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3 http://www.fishbase.org/summary/7710


Die Barbarians is 'n internasionale rugbyspan wat in Brittanje gestasioneer is. Die span bestaan uit uitgenooide spelers vanuit verskeie lande wat wedstryde teen besoekende nasionale spanne, of vir spesiale geleenthede, speel. Hulle bynaam is die "baabaas". Die Barbarians speel in tradisionele swart en wit truie, hoewel spelers die kouse van hulle tuisklubs dra. Hulle is bekend vir hulle opwindende hardlooprugby. Die klub is op 9 April 1890 deur William Percy Carpmael gestig. Hy hou van die kultuur agter kort rugbyreise en kom met die idee van reëlmatige kort toere vorendag. Hulle wen hulle eerste wedstryd op 27 Desember 1890 teen die Hartlepool Rovers met 9 punte teen 4. Die Suid-Afrikaanse rugbyspeler en -afrigter Nick Mallett het die span in 2009 afgerig. (en) [1] Geargiveer 2 Junie 2015 op Wayback Machine HAT Taal-en-feitegids, Pearson, Desember 2013, ISBN 978-1-77578-243-8 "BBC SPORT | Rugby Union | English | England omit Cipriani from squad" (in Engels). Londen: BBC News. 19 Mei 2009. Geargiveer vanaf die oorspronklike op 22 Mei 2009. Besoek op 21 Mei 2009. "The Barbarians – News".


Die 2014 Formule Een Brasiliaanse Grand Prix het op 9 November 2014 op die Autódromo José Carlos Pace in São Paulo, Brasilië plaasgevind. Dit was die agtiende wedren van die kampioenskapseisoen en is deur Nico Rosberg in sy Mercedes gewen.


Die Geelstreep-snapper (Lutjanus fulvus) is 'n vis wat voorkom in die westelike Stille Oseaan, die Indiese Oseaan, meer spesifiek die Rooisee en aan die kus van Oos-Afrika suidwaarts tot by die Oos-Kaap. In Engels staan die vis bekend as die Blacktail snapper. Die vis word tot 40 cm lank. Die lyf is liggeel tot geel met rooiswart stert- en dorsalevinne. Die pektorale-, anale en pensvinne is geel. Die jong vissies het nie 'n swart stert nie. Hulle leef in rotskusareas en aflandige riwwe in water wat 1 tot 75 m diep is. Die onvolwasse vissies verkies vlakker beskermde riwwe, manglietbome en seegrasbeddings. Hulle is alleenlopers maar kom ook in klein groepies voor en vreet bodem ongewerweldes en vis. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3 Lutjanus fulvus by Fishbase.


Die 2016 Formule Een Aboe Dhabi Grand Prix het op 27 November 2016 op die Yas Marina-renbaan in Aboe Dhabi plaasgevind. Dit was die een-en-twintigste en laaste wedren van die 2016-kampioenskapseisoen gewees. Slegs die vinnigste 5 word weergegee. (nl) Uitslag van die eerste vrye oefening - Formule 1-Grand Prix van Aboe Dhabi 2016 (nl) Uitslag van die tweete vrye oefening - Formule 1-Grand Prix van Aboe Dhabi 2016 (nl) Uitslag van die derde vrye oefening - Formule 1-Grand Prix van Aboe Dhabi 2016


Die Mesosoïkum, afgelei van die Grieks μέσος (mésos)= matig, middel en ζώω (zóo)= lewe, is 'n geologiese tydperk wat 251 miljoen jaar gelede begin het en 65,5 miljoen jaar gelede geëindig het. Dit word in die Trias, Jura en Kryt verdeel. Die Paleosoïkum het die Mesosoïkum voorafgegaan en dit is deur die Kainosoïkum gevolg. Die Mesosoïkum het begin ná 'n katastrofe aan die einde van die Perm, die laaste periode van die Paleosoïkum. Die oorsaak van die katastrofe is nie bekend nie, maar 90% van alle dier- en plantspesies is uitgewis. Dit het die evolusie van 'n geheel en al nuwe dier- en plantlewe moontlik gemaak. Tydens die Mesosoïkum het die wêreld stadigaan sy huidige vorm begin aanneem. Die dinosourusse het ontstaan, die aarde oorheers en weer uitgesterf. Hulle naaste oorlewende verwante is die voëls en krokodille. Verder het die Pterosauriërs en 'n verskeidenheid waterreptiele ontwikkel wat weer aan die einde van die Mesosoïkum uitgesterf het. Die eerste soogdiere en blomplante het hulle verskyning in die Mesosoïkum gemaak asook die meeste moderne bome.